Masjid Tertua Di Tanah Melayu

Kita selalu mendengar bahawa Negeri Che Siti Wan Kembang sangat terkenal dengan Bandar Raya Islam yang dihiasi pelbagai keindahan alam dan kesenian yang tersendiri. Negeri Pantai Timur ini mempunyai pelbagai tempat menarik yang menjadi tumpuan seperti zon bebas cukai Rantau Panjang dan Pengkalan Kubor, Bazaar Tok Guru, Pasar Siti Khadijah serta pelbagai lagi.

Namun, sebenarnya ramai yang tidak tahu bahawa masjid yang terawal di Tanah Melayu adalah sebuah masjid yang terletak di negeri Kelantan berlokasi kira-kira 10-20 kilometer dari Kota Bharu. Masjid Kampung Laut merupakan masjid tertua di Malaysia, lebih tua daripada Masjid Peringgit, Masjid Kampung Hulu dan Masjid Tengkera di Melaka.

Bahkan Masjid Kampung Laut juga merupakan di antara masjid tertua yang masih wujud di Nusantara. Masjid ini agak lewat sedikit dibina jika dibandingkan dengan Masjid Demak  di Jawa, Masjid Kuno di Champa dan dikatakan sezaman dengan Masjid Wadi Hussin di Narathiwat, Thailand. Ini menguatkan hujah bahawa kedatangan Islam di Tanah Melayu adalah datang daripada arah timur berbanding daripada arah barat.

Pada awalnya, masjid ini dibina pada abad yang ke-18 oleh pendakwah Islam yang berulang-alik antara Champa dan Jawa dengan bantuan penduduk tempatan di Kampung Laut, Tumpat di pinggir Sungai Kelantan yang merupakan tapak asal masjid bersejarah ini. Sesetengah menyebutkan bahawa pendakwah yang dimaksudkan itu adalah Wali Songo.

Menurut hikayat lisan tradisi, berabad-abad dahulu, para pendakwah atau mubaligh tersebut belayar di seluruh kepulauan Melayu demi menyebarkan syiar Islam. Dalam lingkungan 1730-an, sekumpulan mubaligh dikatakan telah melalui pantai Timur Tanah Melayu dalam perjalanan mereka dari Pattani di Thailand Selatan ke Jawa di Indonesia. Malangnya biduk atau kapal mereka telah bocor.

Ini menyebabkan para mubaligh bernazar sekiranya mereka dapat ke pantai dengan selamat, mereka akan membina sebuah masjid dengan serta merta untuk memperingati peristiwa itu. Takdir menentukan bahawa mereka terselamat dan mendarat di Kampung Laut, Tumpat, Kelantan lantas membina masjid dengan bantuan orang tempatan.

Walaubagaimanapun, asas tapak Masjid Kampung Laut mulai melemah oleh sebab dibina di tebing sungai menyebabkan ianya sering dilanda oleh banjir kilat seperti banjir tahun 1926 yang dikenali sebagai ‘Bah Air Merah’. Tambah parah apabila masjid ini sekali lagi dilanda banjir besar pada tahun 1966 yang menghanyutkan sebahagian daripada struktur binaan masjid tersebut.

Kerajaan Negeri Kelantan ketika itu bertindak menutup masjid serta membina sebuah masjid yang baru di tempat yang lebih selamat sebelum bekerjasama pada November 1967 untuk membina semula warisan bersejarah tersebut. Ini berikutan Persatuan Sejarah Malaysia yang telah mencadangkan untuk memindahkan Masjid Kampung Laut ke tempat yang lebih selamat.

Kerjasama yang dibentuk akhirnya telah berjaya merombak bangunan masjid dan membina semula di tapak barunya iaitu di Nilam Puri mengikut bentuk asal serta menggunakan semua bahan yang lama seberapa yang boleh tetapi hanya sebahagian ruang utama masjid sahaja yang dapat didirikan semula. Sehingga kini Masjid Kampung Laut terbuka  di tapak barunya iaitu Nilam Puri dalam kawasan Kolej Islam Antarabangsa Sultan Ismail Petra yang bertentangan dengan Akademi Pengajian Islam, Universiti Malaya, kampus Nilam Puri, Kelantan.

Menariknya, masjid ini acap kali menjadi kajian para penyelidik oleh sebab struktur dan seni binanya yang tersendiri. Masjid ini dibina dengan unsur seni bina Nusantara di mana masjid ini merupakan sebuah struktur asas dengan hanya empat tiang yang menyangga bumbung tiga tingkat yang diperbuat daripada daun rumbia.

Tatkala berada di akhir- akhir abad ke-19, masjid ini bertukar menjadi satu pusat agama yang penting sehingga diperbesarkan beberapa bahagiannya merangkumi bilik sembahyang tambahan, peran, serambi, dan menara. Binaan tambahan ini tidak kalah uniknya kerana dibina menggunakan teknik “Tebuk-Pasak”.

Warisan bersejarah ini dibina daripada kayu tetapi tidak menggunakan walau sepucuk paku sekalipun manakala atap daun rumbianya ditukarkan kepada atap genting kerana atap genting yang lebih kukuh. Bahkan penulis juga pernah merasai suasana di masjid ini semasa menuntut di Akademi Pengajian Islam UM Nilam Puri, sungguh nyaman dan seolah-olah merasai zaman-zaman kegemilangannya yang dahulu.

Sehingga kini, masjid ini mengekalkan lantai papan yang tinggi dari tanah dan diletakkan beberapa kayu panjang yang disusun di bawah lantai sebagai alasnya yang disebut sebagai kayu gelegar manakala pengejapan bangunan masjid ini melalui alat pengejap. Seorang pengkaji, Mubin Sheppard berpendapat bahawa masjid ini merupakan satu-satunya masjid yang diperbuat daripada kayu tertua di semenanjung Tanah Melayu .

RUJUKAN:

Azim A. Aziz, Masjid – Selected Mosques and Musollas in Malaysia.

Nur Asfarahanim Binti Muda, Simbolisme Masjid Kampung Laut , (Latihan Akademik, Universiti Malaysia Sarawak: Fakulti Seni Gunaan dan Krealif, 2012).

Nurul Fhatihah Zakinan, “Masjid Kampung Hulu bukan masjid tertua di Malaysia”, Berita Harian, 15 Jun 2015.

Portal Rasmi Majlis Daerah Ketereh, “Masjid Kampung Laut, Nilam Puri”, http://www.mdketereh.gov.my/ms/pelawat/destinasi-menarik/masjid-kampung-laut-nilam-puri

Portal Rasmi Majlis Daerah Tumpat, “Masjid Kampung Laut”, http://mdtumpat.gov.my/ms/pelawat/destinasi-menarik/masjid-kampung-laut


Xerxes I: Pengakhiran Kepada Kegemilangan Tamadun Parsi

Gambaran Raja Xerxes I atau Xerxes the Great dalam filem 300 dan sekuel 300: Rise of an Empire nyata mengundang rasa kurang senang kepada orang Iran. Pada mereka, gambaran negatif Xerxes yang dilakonkan oleh Rodrigo Santoro itu sebagai terlalu keperempuanan, z.alim dan membazir sebagai melampau. Tetapi hakikatnya, gambaran sebegini sudah wujud pada zaman baginda lagi terima kasih kepada propaganda Yunani yang memusuhinya.

Xerxes dilahirkan pada 519 SM dan merupakan putera kepada maharaja Achaemenid yang terkenal, Darius I. Bondanya Atossa merupakan puteri kepada seorang lagi figura terkenal dalam Empayar Parsi iaitu Cyrus the Great. Disebabkan susur galur keturunannya yang ada kaitan dengan Cyrus, maka tidak hairanlah mengapa Xerxes dipilih sebagai pewaris takhta.

Memerintah dari 486 hingga 465 SM, baginda lebih dikenali kerana melancarkan kempen keten.teraan ke atas Greece. Antara pertempuran terkenal membabitkan kedua-dua pihak ialah Thermopylae, Salamis dan Plantaea. Disebabkan itu, Xerxes digambarkan secara negatif oleh para penulis Yunani sehingga hari ini.

Salah satu drama pentas yang memaparkan sisi negatif Xerxes ialah The Persians. Drama ini berkisar kepada konflik keten.teraan Yunani-Parsi dari perspektif ayahanda dan bonda baginda, Darius dan Atossa. Kedua-duanya merasa malu dengan Xerxes yang terlalu bermegah diri sehingga menyangka boleh memperhambakan dewa-dewi Yunani.

Tetapi bagi pengkaji kesusasteraan Yunani, motif megah diri biasa dilihat dalam kebanyakan mitos mereka. Malah, kebanyakan watak Yunani seperti Oedipus dan Bellerophon dihantui oleh motif ini sehingga membawa kepada kejatuhan mereka. Cuma perbezaannya di sini ialah Xerxes merupakan orang luar atau lebih tepat orang di sebelah timur.

Bagi orang Yunani, orang di sebelah timur penuh dengan pelbagai nilai negatif dan tidak bertamadun. Justeru, tidak hairanlah penulis drama The Persians, Aeschylus menggambarkan baginda sebagai tidak dapat mengawal emosinya terutama bila ten.teranya kalah.

Dalam manuskrip Historie, Herodotus turut menggambarkan Xerxes dari sudut negatif dan membandingkannya dengan Darius dan nendanya, Cyrus. Tetapi beliau tidak meletakkan kesilapan cubaan pen.aklukan Greece bulat-bulat di atas bahunya. Sebaliknya, kesalahan itu patut dipikul oleh seorang pembesar merangkap sepupu baginda sendiri, Mardonius.

Dalam keterangannya, Mardonius digambarkan Herodotus sebagai seseorang yang bercita-cita tinggi dan melihat pen.aklukan Yunani sebagai kunci perluasan kuasa Achaemenid. Pada awalnya, Xerxes tidak melayan sama sekali permintaannya tetapi akhirnya beralah selepas dipujuk tentang nilai strategik yang boleh dicapai jika Yunani berjaya ditakluk.

Walaupun gagal men.akluk Yunani, ekspedisi keten.teraan yang digerakkan berjaya menundukkan pemberontakan yang berlaku di Mesir dan Babylon. Selepas keamanan berjaya dipulihkan dalam empayarnya, tumpuan Xerxes kini tertumpu kepada pembangunan infrastruktur empayar.

Bagi memastikan aktiviti perdagangan terus berjalan lancar, Jalan Diraja yang dibangunkan semula sebelum ini oleh Darius ditambahbaik oleh baginda. Tindakan Xerxes mendapat pujian Herodotus kerana ia membenarkan perjalanan pedagang menjadi lebih lancar dan mudah. Di samping itu, baginda turut meneruskan beberapa projek era Darius seperti Pintu Gerbang Negara-Negara (Gates of All Nations) dan Dewan 100 Tiang (The Hall of A Hundred Columns).

Bagaimanapun, kegagalan operasi keten.teraan di Yunani dan kos meneruskan projek-projek Darius mula memberi kesan kepada kantung kewangan Parsi. Rakyat juga terbeban dengan kos cukai yang terlalu mahal. Tetapi anehnya, Xerxes masih menganggap semua masih lagi terkawal dengan melakukan sesuatu yang aneh.

Pada satu ketika, sebuah jambatan di Hellespont musnah dibadai ribut. Apabila diberitahu tentang insiden tersebut, Xerxes mengarahkan ten.teranya memukul air dengan cemeti sebanyak 300 kali dan menjatuhkan rantai ke dalam air. Baginda melihat ia sebagai cara terbaik menunjukkan bahawa air juga boleh diperhambakannya.

Yang pasti, pemerintahan baginda merupakan permulaan kepada kemerosotan Empayar Achaemenid. Pada Ogos 465 SM, komander pengawal dirajanya Artabanus bertindak memb.unuh baginda dan cuba melaga-lagakan putera-putera Xerxes. Bagaimanapun, salah seorang putera baginda, Artaxerxes tidak terpedaya dengan helahnya dan memb.unuhnya sebagai bagi membalas tindakan kejamnya.

RUJUKAN:

Mingren, Wu. (2019). Xerxes The Great: The Powerful Persian King Whose D.ea.th Destroyed an Empire.


Perang Dunia Kedua: Sisa Empayar Mussolini Di Tunisia

Kemenangan British pimpinan Montgomery di El Alamein dan pendaratan Amerika pimpinan Eisenhower di Afrika Barat memaksa Rommel dan tentera Panzer Army Africa untuk melupakan hasrat untuk menawan Terusan Suez. Perang di Afrika tampak sia-sia di mata beliau dan kini terpaksa untuk berundur demi menyelamatkan tenteranya. Ada satu sahaja tempat yang strategik untuk menangkis serangan kedua-dua kuasa besar ini; Tunisia.

Mengejar Rommel

Kemenangan Tentera British Ke-8 (Eight Army) pimpinan Lt. General Bernard Montgomery ketika Pertempuran El Alamein pada Oktober-November 1942 menjadi titik noktah kepada perjalanan dan pengembaraan Field Marshal Erwin Rommel di Afrika. Rommel, yang digelar Musang Padang Pasir (The Desert Fox) kini berdepan cabaran untuk membawa anak-anak buahnya yang seramai hampir 90,000 tentera agar dapat berundur jauh daripada dikejar tentera British pimpinan Montgomery.

Rommel merayu agar Hitler dan Mussolini mengizinkan tentera beliau berundur kerana mereka dikejar dan diratah oleh tentera British yang semakin kuat ditambah pula dengan kekuatan tentera udara mereka di kawasan berkenaan. Pada mulanya diktator Nazi dan Itali itu enggan untuk memberi lampu hijau kepada Rommel. Namun, mereka berubah fikiran selepas tentera Amerika mendarat di Afrika Barat. Rommel dan Panzer Army Afrika diarahkan untuk berundur sehingga ke Tobruk, tetapi berubah fikiran lagi. Kali ini, arahan dikeluarkan untuk Rommel mengambil posisi pertahanan di Tunisia.

Pada November 1942 sehingga Januari 1943, Rommel mengharungi perjalanan sejauh 2,555 kilometer daripada El Alamein ke Tunisia, menjadikan ia pengunduran strategik ketetenteraan paling jauh dalam sejarah. Sepanjang perjalanan tersebut, Rommel terpaksa mengorbankan beberapa buah kota yang pernah ditawan; Mersa Matruh, Fort Capuzzo, Tobruk dan Benghazi. Pada 23 Januari 1943, Montgomery menawan ibu kota Libya iaitu Tripoli dan dinaikkan pangkat ke Jeneral 4 bintang.

Hitler melancarkan Operasi Anton

Panglima Operasi Amerika di Afrika, Lt. General Dwight Eisenhower berjaya mendaratkan tentera Amerika di Afrika Utara (Maghribi dan Algeria) yang merupakan sebuah jajahan takluk negara boneka Nazi, Vichy France. Eisenhower berjaya membuat perjanjian dengan Pesuruhjaya Tinggi Afrika Utara, Laksamana Francois Darlan agar tentera Amerika mendapat akses penuh untuk tujuan peperangan menentang rejim Hitler.

Marshal Philippe Petain, ketua negara Vichy France mengutuk perbuatan Darlan yang dianggap pengkhianatan. Namun, Hitler adalah individu yang paling berang. Perancis yang ditawan rejim Nazi pada 1940, ia dibahagikan kepada dua dengan kawasan utara dan barat diambil alih oleh Nazi manakala disebelah selatan diberikan ‘kedaulatan’ penuh untuk orang Perancis memerintah.

Selepas Darlan dan Eisenhower menandatangan persetujuan di Afrika, Hitler melancarkan Operasi Anton pada 10 November 1942. Operasi ini bertujuan untuk menawan seluruh kawasan boneka Nazi, Vichy France di bahagian selatan. Antara objektif lain dalam operasi ini dalah menawan seluruh aset-aset Tentera Laut Vichy France di Toulon.

Panglima-panglima laut Nazi Jerman seperti Laksamana Besar Erich Raeder mahukan kapal-kapal laut Vichy France supaya dirampas dan digunakan untuk perang melawan British. Laksamana Jean de Laborde, pegawai memerintah bagi kapal-kapal Vichy berjaya berunding dan mengelirukan tentera Jerman pada 11 November 1942. Darlan mengarahkan Laborde untuk berlayar bersama kesemua kapal-kapal yang berpangkalan di Toulon ke Afrika Utara. Namun, Petain melarang Laborde untuk duduk diam sahaja.

Kekeliruan ini membuatkan Laborde serba salah. Tentera Nazi sudahpun berada di pintu masuk Toulon. Maka, Laborde mengambil keputusan untuk meletupkan semua kapal-kapal milik Vichy France di Toulon.

Jumlah kapal yang berjaya diletupkan sangat banyak. 3 battleships moden, 7 kapal cruiser, 15 kapal destroyer, 13 bot torpedo, 6 kapal sloops, 12 submarine, 9 bot pengawal, 19 kapal bantuan, 28 kapal tarik, dan 4 kren berjaya diletupkan.

Ketika tentera Nazi masuk ke Toulon pada 27 November 1942, mereka terpaksa termenung melihat kepulan asap tebal dan api marak di pelabuhan.

Eisenhower berlumba ke Tunisia

Montgomery dan tentera Britishnya mengejar Rommel dari timur. Kini giliran Eisenhower pula berhasrat untuk mengejar Musang Padang Pasir itu. Beliau yakin bahawa Rommel akan memilih Tunisia sebagai destinasi terakhir tentera beliau kerana Tunisia sangat dekat dengan pulau Sicily, Itali dimana bekalan boleh disalurkan dengan mudah untuk Rommel.

Eisenhower mengstruktur semula tenteranya di Afrika. Kesemua tenteranya akan disatukan bersama-sama beberapa elemen tentera Amerika, British dan Perancis, menamakan ia sebagai Tentera British Pertama (British First Army) dibawah pemerintahan Lt. General Sir Kenneth Anderson. Didalam Tentera British Pertama, terdapat Kor Kedua Amerika (US II Corps), Kor British Kelima, Kor British Ke-9, dan Kor Perancis Ke-19.

Perlumbaan mereka daripada Algeria ke Tunisia tidak lah semudah itu. Pada Disember 1942, Hitler mengarahkan Tunisia ditawan dan mengerahkan tentera kesana. Beliau mengaktifkan sebuah lagi tentera, Tentera Panzer Kelima (5th Panzer Army) dibawah pimpinan Colonel-General Hans-Jurgen von Arnim. Eisenhower dan tenteranya hanya tinggal 20 batu sahaja sebelum tiba di Tunisia sebelum ditentang dengan keras oleh Tentera Panzer Kelima di sana.

Eisenhower terpaksa berundur dahulu kerana kehabisan bekalan lojistik dan minyak. General von Arnim mengambil peluang ini untuk mengukuhkan kedudukan mereka di Tunisia sambil menunggu Rommel yang sedang dikejar oleh tentera Montgomery di timur.

Tampuk pimpinan tentera Jerman di Afrika bersependapat agar Rommel dan Panzer Army Afrika mengambil posisi pertahanan di sebuah garisan pertahanan lama milik Perancis di Tunisia; Garisan Mareth (Mareth Line).

Pada Februari 1943, Hitler mengaktifkan satu lagi tentera bersaiz ‘Army Group’ di Afrika yang diberi nama “Army Group Africa” dibawah pimpinan Field Marshal Erwin Rommel. Dibawahnya terdapat Tentera Panzer Kelima (5th Panzer Army) pimpinan General von Arnim yang akan mempertahankan posisi mereka di barat Tunisia. Selain itu juga, Panzer Army Afrika, dinamakan semula sebagai Tentera Itali Pertama (1st Italian Army) dipimpin oleh seorang panglima Itali berkaliber iaitu General Giovanni Messe akan menghalang tentera British dari timur Tunisia.

Pertempuran Kasserine (Battle of Kasserine Pass) – Rommel vs Eisenhower

Pada Januari 1943, seluruh Tunisia kini dibawah penguasaan tentera Nazi Jerman-Itali. Namun begitu, pentadbiran tertinggi tentera masih lagi keliru apa yang mereka harus lakukan di sana. Rommel berpendapat bahawa tentera ini sepatutnya keluar dari Afrika untuk mempertahankan Itali dan Eropah. Namun Hitler dan Mussolini enggan. Mereka berpendapat ‘Tunisia akan menjadi kawasan yang mudah untuk dipertahankan’.

Sebenarnya, walaupun tentera Rommel sudahpun dekat dengan bekalan lojistik mereka di Itali namun terdapat juga beberapa masalah untuk menerima bekalan tersebut. Tentera Amerika dan British berjaya mengawal laluan perairan laut antara Tunisia-Sicily. Field Marshal Albert Kesselring, komander turus Tentera di Mediterranean, berhempas pulas berusaha untuk memberikan segala bekalan ke Tunisia melalui laut dan juga udara.

Namun, perkara itu tampak mustahil kerana lebih 85% bekalan tersebut ditenggelamkan atau dijatuhkan oleh tentera udara dan tentera laut musuh. Pada ketika ini, Luftwaffe dan Tentera Laut Diraja Itali berada di keadaan yang lemah untuk menjalankan ofensif terhadap musuh kerana kekurangan minyak dan juga prioriti yang diberikan kepada perang di Soviet Union.

Eisenhower berpendapat inilah masanya untuk mara jauh ke Tunisia. Beliau mengarahkan agar General Anderson, panglima British 1st Army untuk masuk melalui pekan Kasserine seterusnya mara untuk bertemu dengan British 8th Army pimpinan General Montgomery di timur.

Pada awal Februari 1942, Anderson dan British 1st Army berjaya menawan pekan Kasserine dengan mudah. Beliau yakin bahawa mereka akan bergabung dengan Montgomery di timur. Beliau menghantar tentera Amerika (US II Corps) pimpinan Maj. Gen. Lloyd Fredendall untuk mara sambil melalui sebuah laluan diantara dua bukit yang dipanggil “Kasserine Pass”.

Di Kasserine Pass ini, Rommel dan bala tenteranya menunggu kedatangan tentera tersebut. Di sinilah bermulanya Rommel memberi serangan paling sadis terhadap tentera Amerika yang tidak berpengalaman. Beliau meletakkan beberapa meriam anti-kereta kebal di lereng-lereng bukit, berhadapan dengan tentera Amerika yang melalui jalan tersebut.

Selepas beberapa das tembakan mengucar-kacirkan tentera Amerika berkenaan, Rommel menghantar kereta kebalnya (termasuk kereta kebal berat, Tiger) untuk menoktahkan kemaraan musuh. Lebih 180 kereta kebal milik US II Corps hancur di laluan berkenaan.

Tersentak dengan kekalahan tenteranya di Kasserine, Eisenhower mengarahkan mereka untuk berundur dan melancarkan serangan udara bertubi-tubi keatas Rommel. Selepas itu, barulah Rommel berundur. Namun kerosakkan yang dihadapi oleh tentera Amerika-British di Kasserine membuatkan mereka terpaksa untuk berundur dari pekan Kasserine 50 batu ke barat.

Selepas Pertempuran Kasserine, Eisenhower merombak kembali struktur tenteranya di Afrika. Beliau mengaktifkan sebuah ‘army group’ gabungan dua buah tentera (British 1st Army dan 8th Army) dibawah pimpinan General Harold Alexander. Eisenhower juga memecat komander US II Corps, Gen. Fredendall dan tempatnya digantikan oleh Maj. General George S. Patton.

Pertempuran di Garisan Mareth – Operasi Capri – Serangan Terakhir Rommel

Selepas pertempuran Kasserine, Rommel mengarahkan tentera Jerman untuk membantu 1st Italian Army di Garisan Mareth. Dihadapan mereka, Montgomery dan Tentera British Kelapan yang sedang bersiap-siap untuk menyerang posisi tentera Itali di sana. Garisan Mareth merupakan sebuah kawasan pertahanan yang strategik. Ia juga menjadi laluan utama untuk ke ibu negara Tunisia iaitu Tunis yang terletak di utara.

Pada 25 Februari, tentera British berjaya mendengar mengenai pelan Rommel seterusnya di Afrika dan menyampaikan maklumat ini kepada Montgomery. Pelan ini dinamakan Operasi Capri, iaitu serangan ke atas posisi tentera Montgomery di selatan Garisan Mareth. Mereka mendengar maklumat bahawa Rommel tidak akan mengejar tentera Amerika di Kasserine tetapi akan membawa tenteranya ke Garisan Mareth untuk membantu tentera Itali menyerang Montgomery.

Pada 6 Mac 1942, Rommel mengarahkan General Messe dan Tentera Itali Pertama untuk menyerang kedudukan British. Rommel juga menghantar beberapa buah kereta kebal berat iaitu Tiger untuk membantu Messe. Serangan pada waktu pagi itu disertakan oleh beberapa siri serangan udara pimpinan Field Marshal Kesselring.

Disebabkan oleh maklumat perisikan yang diterima, Montgomery kali ini lebih bersedia. Beliau meletakkan beberapa meriam anti kereta kebal di setiap laluan yang musuh akan lalui. Pasukan tentera udara British juga dihantar untuk memusnahkan armada udara musuh. Montgomery juga memasang beberapa senjata anti-pesawat di pekeliling HQ beliau.

Serangan ke atas tentera British sangat mengecewakan. Pada waktu Maghrib, selepas hampir 52 kereta kebal musnah (separuhnya ialah versi Tiger), Rommel mengarahkan Messe untuk berpatah balik. Beliau beranggapan adalah mustahil untuk memecahkan posisi tentera British kali ini. Mereka sudah semakin kuat dan tentera Rommel pula kini semakin melemah.

Pada 9 Mac, Rommel terbang ke Rome untuk bertemu dengan pucuk kepimpinan tertinggi Itali. Objektifnya mudah; membawa keluar tenteranya keluar daripada Afrika. Namun, tiada siapa yang ingin mendengar. Pada 10 Mac, Rommel terbang ke Ukraine untuk bertemu Hitler di HQ-nya. Beliau merayu kepada Hitler agar mengeluarkan tenteranya dari Afrika. “Perang di Afrika sudah berakhir, mein fuhrer. Tentera Bersekutu sangat kuat di sana”.

Hitler enggan. Mengetahui bahawa Rommel yang popular itu berisiko untuk ditangkap di Afrika, beliau memecat Rommel sebagai Komander tentera di Afrika dan menghantarnya pulang ke Berlin.

Tentera Berikat menawan seluruh Afrika

Pada bulan April, tentera Berikat di Afrika terus menghimpit tentera Nazi-Itali di Afrika. Satu per satu posisi pertahanan mereka tumbang. Eisenhower juga mengeluarkan arahan kepada Laksamana Andrew Cunningham supaya memusnahkan apa sahaja yang berlalu dan berlayar di Lautan Mediterranean agar Army Group Africa dipotong terus daripada menerima bekalan dari Itali.

General von Arnim dan General Messe cuba untuk melengahkan tentera Berikat daripada menawan seluruh Tunisia. Tentera Nazi pimpinan von Arnim berkampung di Tunis manakala Tentera Itali pimpinan General Messe berkampung di Berzette. Pada ketika ini, ada beberapa unit telahpun menyerah kalah kepada Tentera Berikat pimpinan Eisenhower.

Pada bulan Mei, tentera Berikat berjaya mengucar kacirkan sepenuhnya kedudukan tentera Nazi-Jerman di Tunisia, tanpa bekalan, tanpa senjata dan tanpa harapan untuk keluar. Pada 9 Mei 1943, komander tentera 5th Panzer Army General von Vaerst dan komander Army Group Africa, General von Arnim menyerah kalah kepada Maj. Gen. Omar Bradley, komander US II Corps di Tunis. Tinggal lah Tentera Itali Pertama (1st Italian Army) pimpinan General Giovanni Messe di Berzette yang berdegil untuk meletakkan senjata.

Pada 12 Mei, General Giovanni Messe, seorang monarkis, menelefon Mussolini di Rome. Beliau bersumpah bahawa tentera Itali akan mempertahankan jajahan takluk Itali dibawah Raja Emmanuelle III sehingga ke titisan darah terakhir. Terharu dengan semangat pengorbanan tersebut, beliau menaikkan pangkat Messe kepada Marshal of Italy, menjadi orang terakhir menerima pangkat berkenaan dalam sejarah. Pada pukul 7.55pm hari tersebut, Mussolini mengarahkan Marshal Messe untuk meletak senjata selepas melihat tentera Jerman sudahpun menyerah kalah.

Pada 13 Mei, selepas enggan untuk menyerah kalah, General Montgomery dan Eigth Army membedil posisi tentera Itali seramai 80,000 di pinggir bandar Berzette. Pada tengah hari, Marshal Messe dan seluruh 1st Italian Army menyerah kalah kepada Montgomery. Maka berakhirlah saki-baki Empayar Mussolini di Afrika.

Seramai 230,000 orang menyerah kalah kepada pihak Berikat. Menteri Propaganda Nazi, Joseph Goebbels menggambarkan “Tunisia adalah Tunisgrad atau Stalingrad II” kerana ia tidak jauh bezanya dengan kekalahan tentera Jerman di Stalingrad yang berjumlah 300,000 orang.

Pada 20 Mei, Tentera Berikat mengadakan perarakan besar-besaran di ibu kota Tunisia untuk meraikan kemenangan mereka di Afrika. Pelan seterusnya bagi pihak Berikat adalah; Pendaratan di Sicily.

Rujukan


Pendakap Gigi: Ori VS Palsu, Mana Satu?

Berapa ramai dalam kalangan kita yang benar-benar mengerti akan maksud dan manhaj yang dibawakan oleh Dr. Yusuf al-Qardhawi dalam penulisan beliau tentang ‘Fiqh Aulawiyat’? Berapa ramai dalam kalangan kita yang benar-benar menerapkan konsep ‘Maqasid Syariah’ dalam kehidupan seharian? Apabila gagal memahami perkara yang lebih penting, maka akan gagal juga dari segi pelaksanaannya. Akhirnya, diri sendiri yang menjamah ‘nikmat’ kebinasaan.

Mutakhir ini, kita dikagetkan dengan satu isu yang menjadi polemik dan dibicarakan dengan begitu hangat dalam kalangan masyarakat. Isu pendakap gigi palsu atau ‘fake braces’ sudah menjadi cerita kedai kopi yang popular. Ironinya, pengamal ‘pergigian’ yang menawarkan pemasangan pendakap gigi ini ialah mereka yang diiktiraf oleh Google atau Youtube.

Perkara ini bukan sahaja mengundang padah kepada masyarakat, malah menconteng arang pada muka pengamal pergigian profesional yang diiktiraf secara sah oleh Kementerian Kesihatan Malaysia (KKM). Menurut bekas Menteri Kesihatan Malaysia, Datuk Seri S. Subramaniam, budaya memakai dan membeli ‘fake braces’ dari pasaran gelap akan mengundang pelbagai risiko kesihatan. Menurut beliau, perkara ini merupakan fesyen yang menggusarkan dan perlu ditegah.

PANDANGAN ISLAM.

Rasulullah SAW pernah bersabda mafhumnya,

“Allah melaknat wanita yang membuat tatu dan yang telah memakainya, wanita yang mencabut bulu pada wajahnya dan wanita yang meluaskan jarak di antara gigi mereka atau orang lain bagi tujuan kecantikan, menukar apa-apa yang telah Allah ciptakan.”

Imam al-Nawawi telah memberi komentar terhadap hadis tersebut. Kata beliau, “Meluaskan jarak gigi akan jatuh hukum haram sekiranya yang dilakukan adalah bertujuan untuk kecantikan. Walau bagaimanapun, bagi merawat masalah gigi, maka itu tidak salah.”

Dr. Yusuf al-Qardhawi pula menyebutkan dalam ulasan Shaykh al-Bahi al-Khuli, “Seandainya orang tersebut mempunyai kecacatan yang menjijikkan pandangan, misalnya ada lebihan-lebihan yang boleh menimbulkan sakit jiwa dan perasaan, tidaklah dosa untuk berubat selagi dengan tujuan menghilangkan kecacatan atau kesakitan yang boleh mengancam hidupnya. Hal ini demikian kerana, Allah tidak menjadikan agama untuk kita dengan penuh kesukaran.”

APA ITU PENDAKAP GIGI?

Secara mudahnya, pendakap gigi atau ‘braces’ ialah rawatan yang digunakan dalam bidang ortodontik bertujuan untuk menyelaraskan dan meluruskan kedudukan gigi serta membantu memposisikan gigitan seseorang dengan betul. Pendakap gigi atau ‘braces’ yang sebenar – pendakap gigi tradisional – terdiri daripada keluli tahan karat dan ada sesetengahnya yang dikombinasikan dengan bahan titanium.

Pendakap gigi tradisional adalah antara jenis pendakap yang sering digunakan. Pendakap ini mempunyai logam dengan tali elastik atau tali getah yang memegang wayar ke kurungan logam. Ada banyak jenis pendakap seperti pendakap seramik yang bahannya lebih transparen dan perkembangan terkini, ialah pendakap ‘self-ligating’ bracket’ yang dapat berfungsi tanpa gelang getak elastik. Penggunaan ‘archwire’ pendakap gigi sebenar diperbuat daripada bahan anti-karat dan reaktif serta tidak aktif terhadap air liur, makanan dan minuman.

Pendakap gigi atau ‘braces’ merupakan satu jalan alternatif yang digunapakai bertujuan memperbetul kedudukan gigi seseorang individu bagi menghalang sebarang bentuk komplikasi yang lebih teruk berlaku. Tambahan pula, pemakaian ‘braces’ juga digunapakai bagi rawatan maloklusi; gigitan ‘crossbite’, gigitan terbuka, gigitan mendalam dan komplikasi rahang.

Rawatan ortodontik juga boleh  diberikan kepada pesakit yang mengalami jenis maloklusi seperti gigi jongang dan gigi jarang. Kebiasaannya, pesakit akan mengalami kesukaran untuk bertutur kerana susah menyebut perkataan yang bermula daripada huruf ‘S’ dan ‘T’, mengunyah mahupun menutup mulut. Sudah pasti, perkara ini akan menjadi satu perkara yang mengaibkan sekaligus dapat merendahkan moral seseorang di samping menyukarkan kehidupan seharian individu tersebut.

BAGAIMANA DENGAN PENDAKAP GIGI PALSU?

Perkara ini jelas menjadi kontradiksi kepada pendakap gigi atau ‘braces’ palsu. Bahan-bahan yang digunakan tidak diiktiraf dan tidak diketahui sama ada selamat atau tidak terhadap kesihatan pergigian. Bahan yang tidak dinyahkuman atau disanitasi boleh menyebabkan jangkitan atau infeksi kepada mulut. Bahan yang digunakan juga amat reaktif dan boleh berkarat yang akhirnya akan mencalarkan dan menghakis enamel gigi. Manakala saduran besi yang digunakan akan menjejaskan tubuh badan dan boleh menyebabkan kanser usus.

Kalau di klinik yang diiktiraf atau mana-mana fasiliti pergigian yang sah, sudah pasti akan disediakan sebuah mesin yang dipanggil autoclave yang digunakan untuk menyahkuman segala macam barang pergigian yang digunakan. Mesin ini mampu membunuh kuman dan spora bakteria dengan sangat efektif bagi menjamin keselamatan pesakit dan doktor serta mengelakkan jangkitan silang berlaku. Cuba bayangkan, ‘doktor’ yang menawarkan perkhidmatan atau rawatan sekadar di rumah atau hotel, adakah mereka mempunyai mesin ini? Adakah keselamatan dan kesihatan akan terjamin? Silap haribulan boleh terkena jangkitan HIV Aids pula.

Antara faktor utama atau penyumbang kepada penggunaan ‘fake braces’ yang bermaharajalela ialah harga pasaran yang sangat murah. Boleh didapati dengan harga serendah RM10 hingga RM20 di samping penggunaan pendakap kurungan (bracket braces) yang disertakan dengan gelang getah yang berwarna-warni. Terdapat juga laporan tentang risiko kematian yang dikaitkan dengan bahan berbahaya seperti plumbum.

Penggunaan ‘fake braces’ akan mendatangkan pelbagai komplikasi yang memudaratkan penggunanya. Ada beberapa yang telah dituliskan dalam perenggan yang sebelumnya. Di samping itu, pengguna juga berisiko menghidap penyakit seperti masalah gusi, ulser mulut dan jangkitan kuman. Malahan, penggunaan pendakap gigi palsu ini juga boleh menyebabkan saraf dan saluran darah pada gigi mati serta menyebabkan gigi longgar. Akhirnya, akan lebih banyak kehilangan gigi yang berlaku.

Walaupun penggunaannya amat menarik mata kerana pelbagai reka bentuk dan warna, penggunaan alat yang tidak dinyahkuman akan menyebabkan komplikasi yang teruk. Alahan kepada bahan yang digunakan atau tertelan komponen-komponen kecil yang tercabut juga mungkin berlaku.

Sehubungan dengan itu, sebagai seorang muslim yang beriman dan sebagai rakyat Malaysia yang bertanggungjawab, kita sewajarnya bijak dalam menangkis segala anasir jahat yang datang. Dalam konteks ini, kita seharusnya peka terhadap perkembangan perubatan atau pergigian agar tidak mudah terpedaya dengan berita-berita yang menggiurkan. Dalam pada itu, kerjasama dengan pihak berautoriti juga harus dipergiat misalnya Polis Diraja Malaysia (PDRM) dan Kementerian Kesihatan Malaysia (KKM) supaya kita mudah untuk melaporkan kegiatan-kegiatan yang tidak bertauliah ini.

Tambahan pula, kita seyogianya belajar dan memahami ilmu fiqah tentang perubatan dan pergigian agar segala perbuatan kita selari dengan syariat Islam. Di samping itu, konsultasi bersama doktor pakar atau pakar ortodontik yang sah dan diiktiraf perlulah dititikberatkan. Jika ada dalam kalangan kita yang sudah terjebak dengan ‘fake braces’ dan doktor gigi Youtube, tanggalkan dan tinggalkanlah. Lakukan pemeriksaan penuh yang sewajarnya terhadap gigi kita.

KESIMPULAN.

Islam merupakan agama yang penuh dengan rukhsah iaitu kemudahan. Islam tidak pernah menyukarkan umat-umatnya hatta dalam urusan solat sekalipun, kita masih dibenarkan menggunakan lirikan mata sahaja andai dalam keadaan yang amat uzur. Islam agama rahmat yang memenuhi fitrah dan menjaga kemaslahatan seluruh umatnya dalam semua aspek, termasuklah kesihatan.

Sebagai seorang muslim dan muslimah yang ada pegangan syahadah dalam dada, kita sewajarnya menjaga dengan sebaik mungkin agama ini kerana Rasulullah SAW bersama-sama para sahabat mewariskannya dengan derita yang penuh mehnah dan darah. Sehubungan dengan itu, kita haruslah memanjat setinggi-tinggi kesyukuran atas semua nikmat barulah timbul kesedaran dalam benak jiwa untuk menjaga sosok tubuh badan kita dengan baik.

Wallahu Ta’ala A’lam.

RUJUKAN:


Perkara Yang Perlu Diperbaiki Menghadapi Wabak Covid-19

Kebanyakan orang kita ini, tidak kiralah samada marhaen mahupun elitis masih lagi tiada kesedaran sivik yang betul dan menyeluruh. Ini kerana, rata-rata dapat di perhatikan bahawasanya trend membeli masih tidak berubah, walaupun kita berada di masa ataupun waktu yang amat genting serta mendesak.

Inilah kita memerlukan rasionalisme dan moraliti yang tinggi dalam usaha menjayakan usaha individual bagi mengurus pengekangan gelombang virus korona.

Memang benar kerajaan telah menyatakan bahawa tahap kepatuhan untuk tidak keluar di jalan raya sudah mencapai 92%. Namun jika kita lihat keadaan ketika membeli barangan, ianya masih lagi seakan-akan membeli seperti hari biasa di mana keadaan tidak ada situasi yang genting dan mendesak.

Tiadanya inisiatif yang komprehensif daripada pelbagai pihak swasta terutamanya pihak-pihak pengurusan pasaraya dalam menstruktur regulasi baharu dalam mengawal disiplin aktiviti membeli. Tiada kawalan komprehensif kadar belian barangan yang luar daripada kebiasaan.

Tiada inisiatif menyeluruh untuk mewujudkan tanda-tanda yang jelas serta paparan informasi jelas di kawasan membeli-belah bagi membantu menguatkuasa serta mengamalkan kaedah penjarakkan sosial yang betul ketika membeli-belah.

Tiada perlindungan komprehensif untuk juruwang, pekerja seperti cermin fleksibel, larangan laluan kawasan bekerja, bahkan ada yang tidak memakai sarung tangan, serta berselisih rapat di antara pelanggan dalam kesesakkan.

Kalau kita lihat di Jerman, pasaraya memainkan tanggungjawab yang besar dan jelas dalam mengadaptasi kaedah melawan virus korona yang betul.

Sebaik sahaja virus melanda negara mereka, mereka terus menstruktur pasaraya dengan memeriksa suhu di pintu masuk, meletakkan tanda-tanda jarak selamat di atas lantai, mereka memasang skrin perlindungan di tempat bayaran, jarak berdiri pada barangan, mengaplikasikan nirtunai, membekalkan semburan nyah jangkitan kepada setiap pekerja dan pelbagai lagi. Kawasan letak kereta mereka juga di kosongkan bagi setiap selang satu petak bagi tujuan penjarakan sosial juga.

Masalah yang sama juga dapat kita lihat di pasar-pasar basah, di mana orang ramai bersesak-sesak untuk membeli barangan basah. Jika kita perhatikan dengan lebih teliti di sini. Dapatlah kita kenal pasti dua jenis kesalahan dalam trend pembelian yang berlaku:

A) Pertama, majoriti yang pergi ke pasar adalah orang-orang tua yang mana agak culas dan kurang prihatin dalam mengamalkan penjarakkan sosial. Padahal, golongan yang paling rapuh dan kadar kematian terjangkiti dek Covid-19 ini ialah golongan tua.

Persoalanya, ke mana perginya tanggungjawab orang muda? Orang muda kebanyakannya lebih sedar akan tanggungjawab penjarakkan sosial ini. Mereka mampu mematuhi dan memenuhi keperluan ini secara fizikal walaupun terpaksa mengambil masa yang lama untuk membeli.

Namun kebanyakkan mereka lebih memilih untuk tidak mengambil alih tugasan ini dan membiarkan orang tua mereka bersesak-sesak membeli barangan keperluan.

B) Kedua barangan basah juga masih di letakkan secara terbuka dan tidak ada perlindungan komprehensif serta terbuka kepada potensi jangkitan.

Tiada had jumlah kemasukan pembeli pada satu-satu masa, tiada pemeriksaan suhu, tiada cermin perlindungan atau jarak meletakkan barangan basah yang melindungi barangan basah tersebut. Andaikata, ada yang batuk atau bersin di kawasan tersebut maka setiap orang di kawasan tersebut mempunyai risiko terkena jangkitan, juga melalui sentuhan.


Penyanyi Legenda Jepun Puji Kerajaan Malaysia Tangani Wabak Covid-19

Sebelum kemunculan gelombang K-Pop, genre muzik Asia yang menjadi kegilaan peminat ialah genre J-Pop dan J-Rock. Antara artis yang menjadi pujaan peminat ketika itu ialah Ayumi Hamasaki, Utada Hikaru, AKB48 dan Gackt. Sebut saja nama Gackt, namanya dianggap legenda dalam dunia J-Pop dan J-Rock.

Gackt bukan saja seorang penyanyi, penulis lirik dan komposer malah pernah muncul sebagai pelakon dan terlibat dalam siri permainan video seperti Final Fantasy. Pendek kata, namanya menjadi pujaan ramai peminat genre berkenaan.

Tetapi sejak 2012, penyanyi yang berasal dari Okinawa itu memilih Kuala Lumpur sebagai kediaman barunya. Semasa ditemubual media pada tahun 2017, Gackt mengakui jatuh cinta pandang pertama dengan Malaysia bila tiba di sini buat kali pertama. Antara perkara yang menambat hatinya ialah kepelbagaian masyarakat dan makanan yang wujud di sini.

“Saya bekerja tanpa henti dalam 30 tahun yang lalu. Jadi saya memulakan pengembaraan ke seluruh dunia untuk mencipta memori. Dalam semua kota hebat yang saya pergi, saya jatuh cinta pandang pertama buat Malaysia,” terangnya.

Dan semalam, Gackt kembali tampil di kaca televisyen Jepun untuk ditemubual oleh TV Asahi berkenaan situasi Covid-19 yang melanda negara ketika ini. Beliau menceritakan seorang rakan bertanyakan dirinya tentang situasi Kuala Lumpur.

Beliau berkata, “Sebenarnya Jepun lebih merbahaya. Jepun mengambil remeh tentang apa yang berlaku. Negara lain nampak Jepun bertindak lewat. Buruk padahnya nanti!” Bila ditanya situasi masa nyata di sini, Gackt mengakui negara tidak berdepan sebarang kekacauan semasa Perintah Kawalan Pergerakan (PKP) dikuatkuasakan.

Gackt juga turut mengulas kehidupan semasa PKP berjalan seperti seorang ketua keluarga saja dibenarkan keluar untuk membeli barang dan perjalanan hanya dibenarkan untuk pembelian barang atau urusan kesihatan di hospital. Baginya, apa yang dilakukan kerajaan pimpinan Perdana Menteri Tan Sri Muhyiddin Yassin dilihat dapat mengawal penularan penyakit Covid-19.

Gackt juga turut memuji tahap kesedaran rakyat negara ini semasa PKP berjalan dan melihat ketegasan pihak berkuasa menguatkuasakan PKP sebagai perlu demi memastikan penularan Covid-19 tidak merebak. Bila ditanya apa persepsinya sebagai warga Jepun di luar negara terhadap sikap Negara Matahari Terbit itu tentang Covid-19, beliau dengan jujur menyifatkan pendirian Tokyo sebagai gila.

Bila ditanya mengapa beliau berpandangan sedemikian, Gackt menyifatkan Jepun mengambil mudah isu penularan Covid-19 dan tidak belajar dengan apa yang berlaku di luar negara termasuk di Itali dan Amerika Syarikat. Tambahnya lagi, sekiranya keadaan ini berterusan walaupun penularan Covid-19 berjaya dikawal, ia sudah pasti mengakibatkan musibah buruk kepada Jepun.

Melihat temubual TV Asahi dengan Gackt, timbul rasa bangga yang bukan sedikit. Yalah, tatkala ada LEMBU yang perlekeh atau melanggar PKP, masih ada yang memuji langkah yang dibuat kerajaan dan hasilnya sudah mula kelihatan berdasarkan keterangan terbaru KKM semalam.

Justeru, jadilah warga yang bertanggungjawab dengan mematuhi PKP dan mematuhi semua saranan KKM terutama dari segi kebersihan diri. Bila kita berbuat demikian, kita sebenarnya menjadi wira negara yang mendapat sanjungan orang luar.

RUJUKAN:

A, Azam. (2020). Gackt, Penyanyi Legenda J-Rock Yang Cintakan Malaysia Dan Memujinya Di Stesen TV Jepun. The Vocket. https://www.thevocket.com/gackt-penyanyi-legenda-j-puji-malaysia-di-stesen-tv-jepun/


Mazhab Ekonomi Keynesian: Keseimbangan Antara Mazhab Kapitalis Dan Komunisme

Pada abad ke-18, Adam Smith, Bapa Ekonomi Kapitalis telah mengarang buku Wealth of Nation di mana beliau telah menggambarkan peranan “invisible hand” di dalam sistem ekonomi. “Invisible hand” merujuk kepada peranan sifat manusia yang mementingkan kemandirian diri sendiri secara tidak langsung akan meningkatkan darjat sosioekonomi masyarat itu sendiri.

Manakala pada abad ke-19 pula, Karl Marx dan juga Friedrich Engels telah mengeluarkan sebuah risalah yang berjudul The Communist Manifesto dan juga sebuah karya yang bertajuk Das Kapital, sebuah anti thesis terhadap mazhab Kapitalis bagi mengkritik karya Adam Smith dan mempromosikan Mazhab fahaman Komunisme, di mana fahaman ini menggalakkan pemerintahan ekonomi berpusat berbanding fahaman Kapitalis yang ingin kurangkan campurtangan kerajaan di dalam sistem ekonomi.

Namun pada akhir abad ke 19, telah lahirnya seorang tokoh ekonomi yang sangat berpengaruh sehingga hari ini, iaitu John Maynard Keynes yang telah mengubah landskap pemikiran ekonomi moden. Keynes dilahirkan pada 5 June 1883 di Cambridge, England. Bapanya seorang pensyarah sains moral dan juga ahli ekonomi manakala ibunya seorang refomis sosial di sebuah badan amal. Beliau telah melanjutkan pembelajaran beliau di dua badan pengajian iaitu Eton College di Berkshire dan juga King’s College di Cambridge.

Alfred Marshal, seorang tokoh ekonomi terkemuka, pengkarya buku “Principle of Economics” yang diterbitkan pada tahun 1890, pernah memujuk Keynes untuk menjadi seorang ahli ekonomi apabila dapat menghidu potensi yang ada padanya. Namun Keynes lebih berminat terhadap bidang falsafah. Minat beliau itu mendorong beliau untuk mengikuti sebuah kelab debat Cambridge Apostles, yang hanya terdiri daripada golongan pelajar yang bijaksana.

Pada abad ke awal abad ke 20, Keynes mula minat untuk memasuki bidang ekonomi. Beliau telah menerbitkan sebuah artikel akademik dalam bidang ekonomi pada tahun 1906 membahaskan kesan kejatuhan ekonomi global terhadap India. Pada tahun yang sama, beliau telah menjadi seorang pensyarah ekonomi. Pada tahun 1916, Keynes telah menerbit sebuah karya buku berjudul “Indian Currency and Finance” dan juga telah ditugaskan untuk mengaplikasikan karyanya sistem ekonomi di India dan ketika inilah Keynes telah memberi komitmen yang penuh untuk menjadi seorang ahli ekonomi.

Pemikiran Keynes mula menyerlah bilamana dia menerbitkan karyanya yang bertajuk “The General Theory of Employment, Interest and Money di mana beliau membuka satu paradigma yang baru berlainan dengan konsep klasikal dan neo-klasikal yang bermazhab kapitalis pada tahun 1930-an. Pada masa itu, “The Great Depression” sedang berlaku di mana masalah pengangguran yang melampau telah melanda negara Barat termasuk England. Keynes dengan memberikan solusi yang sangat berlainan dengan mazhab klasikal dan neo-klasikal bagi menyelesaikan masalah ini.

Bagi mazhab klasikal, masalah pengangguran disebabkan oleh tiga faktor utama, iaitu pertukaran pekerjaan bagi seseorang individu, keselesaan individu untuk tidak bekerja disebabkan oleh bantuan sosial dan keadaan gaji buruh yang tinggi daripada kemampuan majikan untuk membayar. Masalah pengangguran ini akan secara spontan menggunakan konsep “invisible hand” di mana pasaran sendiri akan mengimbangkan antara kadar gaji dan juga permintaan terhadap buruh lalu akan menyelesaikan masalah pengangguran. Bagi mereka masalah ini tidak akan selesai bila mana adanya campur tangan kerajaan atau terdapat persatuan buruh untuk  menetapkan gaji minimum kerana mereka mendakwa ini akan merosakkan pasaran buruh itu sendiri.

Namun Keynes telah menyatakan pandangan yang berbeza. Bagi Keynes, ketiga-tiga faktor tadi tidak memberi gambaran sebenar terhadap kadar pengangguran yang tinggi di negara itu. Ini demikian kerana, jumlah rakyat yang menganggur sangatlah banyak iaitu dalam sekitar 3 juta rakyat di Britain dan 15 juta rakyat di Amerika Syarikat. Jadi mustahil pengangguran itu berlaku kerana rakyat mahu menukarkan profesion mereka atau mereka sangat selesa dengan bantuan sosial. Persatuan buruh juga pada ketika itu telah kehilangan kuasa disebabkan kadar pengangguran yang sangat tinggi. Oleh itu, Keynes berpendapat bahawa pengangguran yang melampau ini disebabkan oleh kurangnya kuasa beli rakyat (permintaan).

Kuasa beli rakyat sebelum ini tidak menjadi sebahagian daripada perbahasan para ekonomi pada ketika itu namun ia menjadi tunjak kepada cara pemikiran Mazhab ekonomi Keynesian. Bagi para ahli ekonomi klasikal, mereka beranggapan kuasa beli rakyat meningkat apabila rakyat mendapat pekerjaan dan ini akan terjadi tanpa campurtangan kerajaan. Namun bagi Keynes, jika kerajaan membiarkan ini berlaku, dalam jangka masa yang panjang, rakyat akan mati. Keynes berpendapat hasil penyelesaian yang dilakukan oleh ekonomis mazhab klasikal akan mengambil masa yang sangat lama. Tidak wajar bagi sesebuah kerajaan membiarkan rakyat menerima nasib mereka sahaja dengan menunggu “invisible hand” membuah hasil.

Keynes berpendapat, apa yang diperlukan untuk mengatasi masalah pengangguran adalah campurtangan kerajaan bagi memecahkan kitaran kelumpuhan ekonomi untuk menambahkan kesejahteraan di dalam negara. Beliau menyatakan adalah tugas kerajaan untuk mewujudkan permintaan dengan menambahkan perbelanjaan negara menjangkaui pendapatan negara melalui hutang jika perlu untuk menciptakan peluang pekerjaan.

Keynes menggalakkan kerajaan untuk meningkatkan perbelanjaan pembangunan awam seperti pembinaan jalan raya, pembinaan landasan kereta api dan juga infrastruktur yang lain. Ini bukan sahaja dapat mengurangkan kadar pengangguran malah sektor swasta yang terlibat juga mendapat manfaat daripada projek-projek kerajaan.

Selain itu, beliau mengkritik kerajaan yang terlalu berhati-hati dalam berbelanja jika wujudnya masalah kemelesetan ekonomi. Keynes menekankan bahawa kerajaan tidak boleh bertindak seperti rakyat jelata (isi rumah) di mana jika ada wujudnya kemelesetan ekonomi, isi rumah akan berjimat-cermat. Namun kerajaan bukannya isi rumah dan jika kerajaan bertindak sedemikian, ia akan menyebabkan kehancuran terhadap sistem ekonomi negara.

Persoalannya sekarang, kalau kerajaan mengalami defisit fiskal, siapa yang akan membayar hutang tersebut? Bagi menjawab persoalan tersebut, Keynes membuat satu teori iaitu “Multiplier effect” ataupun dalam Bahasa Melayu, teori pengganda. Sebagai contoh, bila mana kerajaan meningkatkan perbelanjaan dalam pembangunan, kerajaan akan dapat mengurangkan perbelanjaan sosial untuk orang yang menganggur.

Pengurangan kadar pengangguran atas sebab tindakan kerajaan akan menyebabkan kuasa beli rakyat semakin tinggi, dan ini akan menggalakkan perbelanjaan daripada rakyat dan semestinya firma akan mendapat lebih banyak keuntungan. Ini akhirnya menyebabkan kutipan cukai yang dapat dikutip akan semakin bertambah.

Dan perbelanjaan kerajaan terhadap pembangunan juga akan memberi satu suntikan terhadap sektor swasta dan ini akan menyebabkan perniagaan mereka akan berkembang lalu meningkatkan cukai yang dapat dikutip. Penambahan kutipan cukai inilah yang akan dapat membayar hutang-hutang yang telah dibuat untuk menambahkan perbelanjaan kerajaan.

Mazhab Keynesian telah menjadi tunjang kepada sistem ekonomi Britain pada tahun 1940an dan pemikiran ini telah digunapakai oleh negara-negara yang sedang membangun selepas Perang Dunia yang kedua. Namun Mazhab Keynesian menjadi tidak popular bilamana sebahagian kuasa besar ekonomi telah mengalami masalah stagflasi di mana pemikir-pemikir mazhab Keynesian tidak dapat menyelesaikan masalah ini. Maka muncullah pemikir yang baru mengkritik mazhab Keynesian. Siapakah pemikir itu? Insya-Allah penulis akan beritahu di artikel yang akan datang.

Mazhab Keynesian telah banyak memberi sumbangan terhadap pembangunan pemikiran ekonomi di dunia ini. Banyak teori yang dibawa oleh mazhab ini masi digunapakai oleh banyak negara pada masa kini. Pada tahun 2009 di mana krisis ekonomi telah berlaku secara global, kebanyakan negara menggunakan pendekatan mazhab Keynes untuk keluar daripada kemelut ekonomi yang berpanjangan. Maka dengan ini tidak hairanlah John Maynard Keynes dinobatkan sebagai salah satu tokoh ekonomi yang paling berpengaruh sehingga hari ini.

RUJUKAN:

Abel, Andrew; Ben Bernanke (2005). “14.3”. Macroeconomics (5th ed.). Pearson Addison Wesley. pp. 543–57. ISBN 978-0-321-22333-3

Brue, Stanley L. and Grant, Randy R., “The Evolution of Economic Thought, 8th Edition” (2013). Linfield Authors Book Gallery. 59.

Keynes, J. M. (1937). The general theory of employment. The quarterly journal of economics, 51(2), 209-223.

Lavoie, Marc (2014) . Post-Keynesian economics: new foundations. Edward Elgar Publishing,.

McGee, Matt (2005). Economics – In terms of The Good, The Bad and The Economist. S.l.: IBID Press. p. 354. ISBN 1-876659-10-6. OCLC 163584293.

Robertson, D. H. (1936). Some notes on Mr. Keynes’ general theory of employment. The Quarterly Journal of Economics, 51(1), 168-191.

Skidelsky, Robert (2003). John Maynard Keynes: 1883–1946: Economist, Philosopher, Statesman. Pan MacMillan Ltd. pp. 14, 43–46, 456, 263, 834. ISBN 0330488678.


Kita di Ambang Revolusi Industri ke-4

Sedar atau tidak, kita sudah memasuki zaman pendigitalan. Teknologi Internet dan Kecerdasan buatan (AI) boleh dinikmati dengan mudah oleh semua orang dan kita semakin bergantung dengan komputer. Inilah yang dilihat oleh Klaus Schwab.

Buat pertama kali, sesebuah syarikat boleh mengurangkan pekerja dalam masa sama tidak menyusutkan keuntungan.

Pada tahun 2014, tiga syarikat terbesar di Silicon Valley dengan modal pasaran (1.09 trilion dolar AS) meraih keubtungan 247 bilion dolar AS dengan jumlah pekerja 10x ganda lebih sedikit iaitu 137,000 orang.

“Barangan maklumat” boleh dijadikan bahan niaga dengan kos penyimpanan, pengangkutan dan penyalinan yang minima atau hampir sifar. Contohnya seperti perniagaan Whatsapp, Instagram, Tiktok dan Canva.

Manakala bidang perkhidmatan macam Airbnb, Uber, Alibaba dan Foodpanda menjadi lebih mesra pengguna dan tidak memerlukan khidmat jurujual yang ramai, atas jasa apps yang ada di henfon setiap pengguna.

Revolusi Industri ke-4 ini terlalu cepat dan tidak mampu dihalang.

Ia dirasai segenap generasi dengan pantas dan meluas.

Pada Revolusi Pertama, alat penenun mengambil masa hamoir 120 tahun untuk tersebar ke luar Eropah. Kalau dibandingkan, Revolusi Industri Kedua tidak sepenuhnya dirasai oleh 17% penduduk dunia di masa 1.3 bilion manusia masih kekurangan capaian bekalan elektrik.

Revolusi Industri Ketiga juga tidak dinikmati ramai orang pada awal kemunculannya. Separuh penduduk dunia iaitu sebanyak 4 bilion manusia mengalami masalah kekurangan capaian internet.

Sementara internet telah menjaringi dunia dalam tempoh kurang daripada 10 tahun. Hampir semua orang mempunyai akaun Facebook atau sekurang-kurangnya Whatsapp.

Dunia global yang kita duduki hari ini lebih berbilang sisi dan amat slaing berkait di antara satu sama lain. Teknologi baru mampu menghasilkan teknologi yang lebih baru. Ia mempengaruhi negara, syarikat, perniagaan, masyarakat dan individu.

Memetik kata-kata Klaus Schwab: “Tidak pernah ada zaman yang menjanjikan lebih banyak kebaikan dan sekaligus membawa cukup banyak bencana.”


Tembakau Paling Tua Di Dunia

Dulu pernah dengar orang kata Yahudi cipta roκoκ untuk menjatuhkan umat Islam di Cordoba. Kononnya terlalu mαbμκ dengan nikmat kesenangan dunia, umat Islam pun tμmpαs pada tangan Ferdinand dan Isabella. Memang selalu sangat orang cakap begitu.

Mungkin inilah asal-usul kenyataan “mereka sudah lama merancang”. Tetapi sebenar-benarnya, ini adalah fitnah kosong yang dibuat terhadap umat Islam dan kaum Yahudi. Reconquista betul-betul menjadi agenda kerajaan antara tahun 1225 hingga 1492. Roκoκ mempunyai sejarah sangat panjang dalam bentuk bersaingan (kena campur sendiri).

Dan pelopor paling awal pula tiada kena mengena langsung dengan Israel… mahupun Timur Tengah.

Roκoκ sebenarnya berasal daripada Amerika Tengah, iaitu zon Mexico.

Terdapat bukti penanaman tembακαμ sejak 1400 S.M. di bumi Mexico (Goodman, 2005). Ilmu mereka dikuasi suku-suku pribumi Amerika yang mengamal secara tradisional.

Ada masanya tembακαμ dihisap sebagai tanda persetujuan dalam apa-apa jua rundingan. Jadi ini harus dijadikan sandaran utama: kaum Yahudi tiada agenda apa-apa di sebalik kejatuhan Sepanyol.

Pendedahan ini menimbulkan persoalan baru. Logik sangat tembακαμ sudah digunakan selama 3,400 tahun. Sampai jadi sebahagian daripada budaya tempatan. Nikmatnya kira sudah lama diketahui.

Tetapi persoalannya, bila manusia mula tahu pasal nikmat tembακαμ? Untuk soalan ini, kena tengok negeri Utah terlebih dahulu. Dulu negeri ini pernah ada sebuah tasik sebesar 10,000 kilometer persegi. Namun suhu terlalu tinggi telah mengganggu imbangan ekosistem kawasan. Dan Great Salt Lake Desert menjadi kering kontang.

Ada petunjuk jelas di sini: “dulu ada tasik”. Kalau dulu ada tasik, maksudnya dulu tempat ini menjadi persinggahan manusia prasejarah. Berpegang pada hipotesis ini, sekumpulan saintis daripada Nevada pergi ke kawasan tasik kering ini untuk mula mengkaji. Dan mereka menemui empat butir biji yang reηtμηg (Duke, 2021).

Mereka membawa pulang untuk kajian makmal, yang mengenal pasti biji ini daripada pokok tembακαμ liar (Bower, 2021). Mereka percaya yang pokok ini tumbuh di sekitar kawasan kaki gunung 13 kilometer dari situ.

Penemuan ini tidak begitu mengejut pada awalnya. Memang budaya di sini mengamalkan aktiviti rekreasi dengan tembακαμ secara berzaman-zaman (Carmody, et al., 2018). Masalahnya empat biji tembακαμ ini dikenal pasti daripada zaman sekurang-kurangnya 12,000 tahun lalu.

Di tapak arkeologi yang sama, mereka terjumpa tulang itik dan peralatan batu. Jadi memang sah: pernah ada manusia di situ… yang menggunakan tembακαμ.

Setakat ini saintis belum mengenal pasti cara mereka guna bahan tersebut. Sama ada mengunyah atau menghisap. Sekitar 2,000 tahun lalu, kelompok prasejarah Arizona terbukti mengunyah tembακαμ (Adams, et al., 2015). Mungkin ini memang zon asap tembακαμ dimana tenang is good. Sebab itu semua kena bawa bertenang kalau dengar apa-apa saja yang berbaur konspirasi.

Dapatan saintifik ini membuktikan dan mengukuhkan bukti bahawa tembακαμ berasal daripada Mexico. Mereka sudahpun mengunyah dan menghisap. Tiada kena mengena langsung dengan kaum Yahudi, yang ketika itu belum wujud lagi.

Kerana bahan tembακαμ paling tua dunia hari ini terbukti berada di Great Salt Lake Desert. Kawasan situ pun penuh dengan kaum pribumi Amerika yang hidup jauh antara satu sama lain. Barangkali satu keluarga boleh miliki sebuah gunung pun. Dan di gunung inilah, mereka jumpa bahan yang memberi nikmat penuh.

RUJUKAN:

Adams, K., et al. (2015). Prehistoric Puebloan yucca (Yucca) quids with wild (ditapiskan) contents: Molecular and morphological evidence from Antelope Cave, northwestern Arizona. Journal of Field Archaeology. 3: 310-324.

Bower, B. (2021, Oktober 11). The earliest evidence of (ditapiskan) use dates to over 12,000 years ago. Science News.

Carmody, S., et al. (2018). Evidence of (ditapiskan) from a Late Archaic (ditapiskan) tube recovered from the Flint River site in southeastern North America. Journal of Archaeological Science. 21: 904-910.

Duke, D., et al. (2021). Earliest evidence for human use of (ditapiskan) in the Pleistocene Americas. Nature.

Goodman, J. (2005). (ditapiskan) In History and Culture: An Encyclopedia. Thomson Gale.


Kisah Serigala Yang Mengakui Kerasulan Nabi

Al Imam Al Qadhi ‘Iyadh bin Musa Al Yashubi Al Maliki رحمة الله عليه di dalam kitab beliau,Al Syifa’ menyebutkan suatu riwayat dari Sayyiduna Abi Sa’id Al-Khudri رضي الله عنه mengisahkan bahawa seorang gembala sedang menjaga biri-biri gembalaannya lalu terdapat seekor dari biri-biri itu dimakan oleh serigala,maka ia berusaha untuk menghalang serigala itu.

Maka berkatalah serigala itu ; “Bertaqwalah engkau kepada Allah! Engkau menghalangiku dari rezekiku!”

Gembala yang kehairanan itu berkata; “Sungguh menakjubkan! Serigala berbicara dengan bahasa manusia?”

Maka serigala itu membalas: “Mahukah engkau aku khabarkan tentang suatu perkara yang lebih menakjubkan? Bahawa seorang Nabi telah dibangkitkan di antara dua lembah berbatuan hitam (Madinah) yang menyampaikan risalah kenabian sebagaimana Nabi-Nabi yang terdahulu sebelum Baginda”

Lalu gembala tadi pergi menemui Rasulullah dan menceritakan kisah tersebut lalu Baginda membenarkannya dan ia pun masuk Islam.

Demikian juga dari jalan yang lain,dari Sayyiduna Abi Hurairah رضي الله عنه bahawa seorang gembala sedang merasa takjub melihat biri-biri gembalaannya maka ketika itu datang seekor serigala lalu berkata kepadanya; “Engkau lebih menakjubkan bagiku,kerana bagaimana mungkin engkau masih tercegat di sini dengan biri-birimu sedangkan telah ada seorang Nabi dibangkitkan yang sungguh agung keperibadiannya,yang telah dibukakan pintu syurga buat Baginda,mulia akan segala teman dan sahabatnya,dan tidak ada yang menghalangimu dari sampai Baginda melainkan lembah ini,maka berangkatlah engkau untuk menemui Baginda!”

Maka gembala itu bertanya; “Siapa yang akan menjaga biri-biriku ini?”

Jawab serigala; “Akulah yang akan menjaganya, insyaa Allah”

Maka gembala itu menemui Baginda,menyatakan keislamannya.Maka Rasulullah صلى الله عليه وعلى آله وصحبه bersabda;

“Kembalilah engkau kepada gembalaan engkau dan engkau akan mendapatinya dalam keadaan baik sediakala seperti yang engkau tinggalkan”

Maka apabila gembala itu kembali,ia mendapati tidak ada seekor pun dari biri-birinya hilang maka ia telah menyembelih seekor dari biri-birinya dan dihadiahkan kepada serigala itu

اللهم صل و بارك على سيدنا محمد وعلى آل سيدنا محمد كما صليت و باركت على سيدنا إبراهيم وعلى آل سيدنا إبراهيمفي العالمين إنك حميد مجيد


Gelaran Profesor Dalam Dunia Kesarjanaan Dan Akademik

Dalam dunia kesarjanaan dan akademik, terdapat beberapa peringkat dan gelaran akademik. Semakin tinggi anugerah dan gelaran akademik yang dikurniakan kepada seseorang sarjana, ini bermaksud semakin besar sumbangannya dalam sesuatu bidang ilmu yang diiktiraf oleh institusi-institusi pengajian tinggi.

Sebelum penulis menerangkan lebih lanjut tentang jenis gelaran Profesor, ada baiknya penulis membincangkan dahulu tahap-tahap akademik daripada bawah. Di Malaysia, Sijil Tinggi Pelajaran Malaysia (STPM) atau Sijil Tinggi Agama Malaysia (STAM) atau Sijil Pelajaran Malaysia (SPM) atau Sijil Vokasional Malaysia (SVM) adalah sijil tertinggi di peringkat persekolahan mengikut aliran persekolahan. Kemudian, seseorang itu boleh melanjutkan pengajian ke peringkat Diploma. Diploma juga setaraf dengan STPM dan STAM. Mereka juga boleh mengikuti program Asasi (Foundation) atau Matrikulasi (Matriculation) sebagai persediaan untuk melanjutkan pengajian ke peringkat Ijazah Sarjana Muda (Degree of Bachelor). Tahap Sijil Diploma dan Ijazah Sarjana Muda dikenali sebagai Pengajian Siswazah (Undergraduate Studies).

Selepas itu, seseorang itu boleh melanjutkan pengajian ke peringkat Pengajian Pasca-Siswazah (Postgraduate Studies) iaitu Ijazah Sarjana (Degree of Master) dan seterusnya ke peringkat Ijazah Doktor Falsafah (PhD). Apabila seseorang itu berjaya memenuhi pelbagai kehendak universiti dan berjaya menghasilkan penulisan tesis PhD yang diiktiraf oleh universiti, maka dia layak untuk dianugerahkan dengan gelaran Doktor (Dr.). Jangan terkeliru pula dengan gelaran Doktor Perubatan (Medical Doctor – MD) yang berkhidmat di hospital dan klinik. Gelaran “Doktor” (PhD) yang diiktiraf, kekal seumur hidup kepada pemiliknya dalam segala urusan rasmi duniawi. Gelaran Doktor juga pelbagai, bukan hanya Doktor Falsafah (PhD) dan Doktor Perubatan (MD) sahaja, terdapat juga Doktor Persuratan (DLitt), Doktor Sains (DSc) dan Doktor Kesihatan Awam (DrPH).
Kadang-kala, seseorang tokoh boleh dikurniakan sijil dan gelaran Ijazah Sarjana Kehormat dan Ijazah Kehormat Doktor Falsafah oleh universiti sebagai tanda pengiktirafan kepadanya yang telah memberi sumbangan besar dalam bidang ilmu tertentu. Antara tokoh yang penulis ketahui pernah menerima Ijazah Doktor Kehormat ialah seperti kelima-lima mantan Perdana Menteri kita, Shaykh Muhammad Idris al-Marbawi (Tokoh ulama’ – Doktor Persuratan), Za’ba (Pendeta Bahasa – Doktor Persuratan), Ishak Haji Muhammad (Tokoh sasterawan – Doktor Persuratan), Dato’ Seri Hj. Harussani Zakaria (S. S. Mufti Perak – Doktor Syariah) dan Tan Sri P. Ramlee (Tokoh seniman – Doktor Seni Persembahan).

Baiklah, sekarang masuk pula pada perbincangan berkenaan penganugerahan gelar dan kedudukan Profesor. Sebenarnya, terdapat 13 jenis gelaran dan lantikan Profesor dalam dunia kesarjanaan dan akademik. Secara umumnya, semua gelaran tersebut boleh dibahagikan kepada dua kategori utama iaitu Profesor sebagai kerjaya dan Profesor bergelar. Sebelum itu, penulis akan menerangkan maksud dan gelaran Profesor. Profesor berasal daripada bahasa Latin yang bermaksud “A person who professes” dan juga seorang yang pakar dalam bidang ilmu tertentu. Lantikan dan gelaran tersebut adalah sesuatu yang amat berprestij kepada seseorang sarjana dalam bidang akademik yang diberikan oleh institusi-institusi pengajian tinggi yang diiktiraf dan boleh dianggap sebagai kemuncak pengiktirafan daripada tokoh-tokoh akademik yang lain dan masyarakat dalam kerjaya akademik mereka.

Mereka dianugerahkan gelaran Profesor disebabkan kesarjanaan, kepakaran yang tinggi dan ketokohan mereka dalam sesuatu bidang akademik selain pengalaman mereka yang luas dalam kajian dan penceburan mereka dalam bidang tersebut. Bagi Profesor sebagai kerjaya mereka di institusi pengajian tinggi, mereka dinilai dari aspek sumbangan akademik mereka seperti impak penerbitan dalam jurnal-jurnal terkemuka, buku-buku, jumlah sebutan (citation), penyeliaan mahasiswa-mahasiswa peringkat Ijazah Sarjana dan Ijazah Doktor Falsafah, program-program penyelidikan, harta-harta intelek dan iltizam mereka dalam aktiviti-aktiviti ilmiah di peringkat negara dan antarabangsa.
Seperti yang dinyatakan sebelum ini, terdapat 13 jenis gelaran Profesor yang boleh dibahagikan kepada dua kategori utama iaitu Profesor sebagai kerjaya iaitu dalam kalangan ahli akademik yang sedang berkhidmat di institusi-institusi pengajian tinggi awam dan swasta, dan Profesor bergelar yang dianugerahkan oleh institusi-institusi pengajian tinggi kepada sesiapa sahaja tokoh sama ada dalam kalangan ahli akademik atau bukan yang dinilai layak mendapat penganugerahan tersebut disebabkan ketokohan dan sumbangan mereka dalam bidang tertentu.

Ketiga belas-tiga belas jenis gelaran Profesor tersebut (menurut takrifan Majlis Profesor Negara) ialah:

1. Profesor Diraja (Profesor Kerjaya). Anugerah seumur hidup dan anugerah kehormat ini diberikan kepada seseorang tokoh akademik dan cendekiawan tersohor yang telah membuktikan sumbangannya kepada khazanah ilmu serta kepimpinan yang luar biasa sebagai profesor universiti serta masyarakat sejagat. Pelantikan Profesor Diraja merupakan satu penganugerahan oleh Canselor Universiti setelah mendapat perkenan Yang di-Pertuan Agong. Penerimanya layak memakai nama gelaran tersebut di hadapan namanya dan panggilan formalnya juga ialah Profesor Diraja.

Setakat ini, cuma seorang sahaja tokoh yang dianugerahkan gelaran ini di Malaysia iaitu Y.M. Prof. Diraja Dr. Ungku Abdul Aziz bin Ungku Abdul Majid (1922-). Beliau yang juga merupakan seorang tokoh akademik dalam bidang ekonomi merupakan mantan Naib Canselor paling lama berkhidmat di Universiti Malaya iaitu selama 20 tahun (1968-1988). Beliau dianugerahkan dengan gelaran Profesor Diraja pada tahun 1978. Untuk rekod sejarah, beliau juga merupakan Profesor Melayu pertama dilantik di Tanah Melayu apabila Universiti Malaya di Kuala Lumpur, universiti pertama di Persekutuan Tanah Melayu yang sebelum itu terletak di Singapura, melantiknya sebagai Profesor dalam bidang ekonomi pada tahun 1961.

2. Profesor Emeritus (Profesor Bergelar). Anugerah seumur hidup untuk Profesor terkemuka dalam bidang akademik yang telah bersara sepenuhnya daripada perkhidmatan tetapi terus menyumbang dalam bidang keilmuan. Panggilan formalnya juga ialah Profesor Emeritus.

Antara tokoh akademik yang penulis ketahui, kenali dan kagumi yang mendapat anugerah ini seperti Prof. Emeritus Tan Sri Ahmad Mohamed Ibrahim (Undang-Undang), Prof. Emeritus Tan Sri Dr. Khoo Kay Kim (Sejarah), Prof. Emeritus Dato’ Paduka Dr. Mahmood Zuhdi Abdul Majid (Pengajian Islam, Fiqh), Prof. Emeritus Dato’ Dr. Osman Bakar (Falsafah Islam), Prof. Emeritus Dato’ Dr. Asmah Hj. Omar (Linguistik), Prof. Emeritus Dato’ Dr. Nik Hassan Shuhaimi Nik Abdul Rahman (Arkeologi), Prof. Emeritus Datuk Dr. Abdullah Zakaria Ghazali (Sejarah), Prof. Emeritus Dr. Ahmat Adam (Sejarah) dan Prof. Emeritus Dr. Hashim Musa (Linguistik). Bahkan, Prof. Diraja Dr. Ungku Abdul Aziz juga merupakan penerima anugerah Profesor Emeritus.

3. Profesor Laureate (Profesor Kerjaya). Anugerah yang mengiktiraf profesor universiti yang mempunyai tahap pencapaian akademik yang tinggi serta diiktiraf di peringkat antarabangsa.

4. Profesor Ulung (Profesor Kerjaya). Anugerah kepada ahli akademik yang dimartabatkan ketokohan serta kesarjanaannya dalam bidang kepakaran serta merentasi ilmu pengetahuan dan memenuhi tuntutan advokasi awam yang dirasai impak pemikiran dan pandangannya oleh masyarakat.

5. Profesor Kehormat (Profesor Bergelar). Anugerah kepada tokoh yang tidak bertugas sebagai profesor dan diberi kepada sesiapa sahaja tokoh yang layak termasuklah ahli politik dan warga korporat. Anugerah ini diberi kepada individu tetapi tidak disertai dengan tugas atau kewajipan. Contoh tokoh yang pernah menerima gelaran ini seperti Prof. Haji Abdul Malik bin Haji Abdul Karim Amrullah (Hamka).

6. Profesor Universiti (Profesor Kerjaya). Dianugerahkan kepada ahli akademik yang cemerlang dalam lebih daripada satu bidang atau disiplin yang diceburinya.

7. Profesor Kursi (Profesor Kerjaya). Jawatan akademik di fakulti Kursi tersebut ditempatkan, daripada kalangan tokoh yang tersohor kesarjanaannya serta memainkan peranan dan tugas khusus demi kepentingan penubuhan Kursi tersebut dan perkembangan universiti. Objektif utama Kursi diwujudkan di universiti adalah untuk mendapatkan perkhidmatan kepakaran daripada profesor atau individu ternama dalam bidang pengajiannya serta menjalankan penyelidikan yang hasil penyelidikannya dapat digunakan oleh pihak berwajib bagi membangunkan taraf sosio-ekonomi dan juga pengajian bidang berkaitan. Sebagai contoh, Kursi Profesor CIMB-UUM di Universiti Utara Malaysia (UUM) dan Kursi Profesor Iskandar Malaysia di Universiti Teknologi Malaysia (UTM).

8. Profesor Adjung (Profesor Kerjaya). Individu yang dilantik oleh universiti daripada sektor awam, swasta atau industri yang berpengalaman luas untuk memberi sumbangan dalam ilmu dan bidang yang tertentu dan mempunyai kaitan dengan pengembangan ilmu dalam Universiti. Gelaran Profesor Adjung hanya digunakan di dalam universiti yang menganugerahkannya sahaja.

Antara tokoh yang diberi gelaran ini ialah seorang tokoh chef terkemuka negara iaitu Datuk Redzuwan Ismail (Chef Wan) yang diberi tanggungjawab sebagai Profesor Adjung di Pengajian Pengurusan Pelancongan, Hospitaliti dan Alam Sekitar (STHEM), Universiti Utara Malaysia (UUM) pada tahun 2017.

9. Profesor Pelawat (Profesor Kerjaya). Profesor yang dianugerahkan oleh sesebuah universiti, sama ada dari dalam atau luar negara, untuk memajukan bidang ilmu yang khusus mengikut kepentingan fakulti dan perkembangan universiti. Profesor Pelawat juga ialah Profesor yang diundang untuk mengajar atau memberi ceramah di sesebuah universiti lain untuk satu tempoh masa tertentu. Profesor Pelawat boleh dilantik secara sepenuh masa oleh institusi pengajian tinggi yang lain.

10. Profesor (penuh) (Profesor Kerjaya). Jawatan yang diberikan oleh sesebuah institut pengajian tinggi kepada ahli akademik yang mencapai mercu ketinggian kecemerlangan dan kepakaran bidang ilmunya, diiktiraf dan menerima sanjungan kumpulan serakan (peer group). Gelaran tersebut diberikan semasa berkhidmat dengan institusi pengajian tinggi tertentu.

11. Profesor Madya (Profesor Kerjaya). Jawatan bagi ahli akademik yang telah membuktikan kecemerlangan akademiknya, sesuai dengan peningkatan dalam skim perkhidmatan pensyarah, dalam tugas hakiki seorang pensyarah. Jawatan ini ialah tingkat terakhir sebelum pelantikan ke jawatan Profesor. Tidak seperti gelaran Profesor yang lain, gelaran Profesor Madya hanya di atas kertas sahaja, atau sebagai pengenalan nama, adapun untuk perbualan rasmi hanya dipanggil gelaran “Doktor” (Dr.) sahaja sekiranya seseorang itu berkelulusan Ijazah Doktor Falsafah (PhD).

12. Profesor Klinikal (Profesor Kerjaya). Anugerah akademik kepada anggota profesion yang berkaitan dengan universiti dan terlibat dalam pengajaran praktikal pelajar profesional.

13. Profesor Praktis (Profesor Kerjaya). Jawatan yang diwujudkan bagi ahli akademik mahupun profesional yang mempunyai kemahiran tinggi di dalam sesuatu bidang tanpa terikat dengan sesuatu kontrak.
Mengikut protokol, cuma pemilik gelaran Profesor Diraja, Profesor Emeritus, Profesor (penuh) dan Profesor Madya sahaja boleh meletakkan gelaran tersebut sebelum nama mereka pada kad nama mereka. Sebagai contoh, Prof. Diraja Dr. Ungku Abdul Aziz atau Prof. Emeritus Tan Sri Dr. Khoo Kay Kim atau Prof. Dato’ Dr. Mokhtar Saidin atau Prof. Madya Dr. Mohd. Roslan Mohd. Nor. Adapun bagi gelaran Profesor yang lain, hendaklah diletakkan di bawah nama mereka. Sebagai contoh:
• Prof. Datuk Dr. Shamsul Amri Baharuddin
Profesor Ulung

• Datuk Dr. Mohd. Fauzi Ramlan
Profesor Kehormat

• Datuk Ridzuwan Ismail
Profesor Adjung

Semua gelaran Profesor kecuali Profesor Diraja dan Profesor Emeritus tidak lagi boleh digunakan dalam segala urusan rasmi apabila penerimanya telah bersara daripada institusi pengajian tinggi (Profesor penuh) atau telah tamat tempoh perlantikannya (Profesor Laureate, Profesor Kursi, Profesor Pelawat, Profesor Klinikal, Profesor Praktis) atau di luar institusi pengajian tinggi yang memberi gelaran tersebut (Profesor Adjung, Profesor Kehormat). Bagi ahli akademik yang pernah memegang gelaran Profesor-Profesor tersebut, maka gelaran rasmi mereka kembali kepada “Doktor” (Dr.) sekiranya mereka berkelulusan PhD.

Walau bagaimanapun, kebiasaanya panggilan Prof. (penuh) akan melekat seumur hidup kepada para pensyarah yang pernah dilantik jawatan tersebut bagi para pelajar yang pernah belajar di bawah mereka walaupun setelah mereka bersara, sama juga dengan gelaran guru. Mereka tetap berperanan sebagai seorang guru dan pendidik yang mendidik anak bangsa, tetapi di peringkat menara gading dengan cara mengajar yang berbeza. Pada masa yang sama, mereka juga ialah para penyelidik yang menginovasikan dunia ini dengan penerokaan segala khazanah ilmu pengetahuan.

Sebagai contoh, Prof. Tan Sri Dr. Syed Muhammad Naquib al-Attas, walaupun telah lama bersara sebagai Profesor, namun kerana sumbangannya yang besar terhadap khazanah ilmu terutamanya dalam bidang sejarah, falsafah dan pemikiran Islam sehingga disegani oleh tokoh-tokoh pemikir Islam antarabangsa, menyebabkan gelaran Profesor terus melekat kepadanya. Menurut anak didik dan tokoh akademik seperjuangannya iaitu Prof. Dr. Wan Mohd. Nor Wan Daud, Prof. Naquib pernah ditawarkan gelaran Profesor Emeritus tetapi ditolak. Begitulah sifat seorang tokoh ilmuan sebenar, sentiasa merendah diri, pada masa yang sama terus menyumbang ilmu pengetahuan kepada masyarakat, agama, bangsa dan negara melalui mata pena.

Kita sebagai seorang anak murid dan pelajar wajib menghormati dan memuliakan guru-guru kita dan tokoh-tokoh ilmuan terutamanya para ulama dengan mengamalkan adab-adab dengan guru dan memanggil mereka dengan gelaran yang sewajarnya.
Gelaran Profesor adalah suatu gelaran dan pengiktirafan tertinggi yang diberikan oleh institusi-institusi pengajian tinggi kepada tokoh-tokoh akademik atas sumbangan besar mereka dalam segala bidang ilmu. Dari segi perkhidmatan, Profesor ialah nama pangkat dalam urutan perjawatan akademik bermula dengan Tutor, Pensyarah, Pensyarah Kanan, Penolong Profesor, Profesor Madya dan Profesor.

Para ulama silam juga ada gelaran-gelaran tersendiri yang diberikan oleh tokoh ilmuan lain dan umat Islam sebagai pengiktirafan terhadap kesarjanaan mereka. Sebagai contoh gelaran “Hujjatul Islam” (Pendebat Islam) kepada Imam al-Ghazali, “Syaikhul Islam” kepada Imam Ibnu Taimiyyah, “Badi’uzzaman” (Keunggulan Zaman) kepada Shaykh Sa’id Nursi, “al-‘Arif ar-Robbani” kepada Shaykh Daud al-Fatoni dan Shaykh Abdul Samad al-Falimbani serta lain-lain lagi. Gelaran “asy-Shaykh,” “al-Imam” dan “al-‘Allamah” itu sendiri merupakan gelaran yang bertaraf “Profesor” yang diberikan oleh umat Islam kepada tokoh-tokoh ulama dan sarjana. Apa yang lebih penting ialah sumbangan mereka dalam khazanah ilmu pengetahuan yang pelbagai dalam memajukan peradaban dan membina sahsiah generasi masa hadapan yang berilmu dan berkeperibadian tinggi.

Satu info yang menarik ialah, dalam bahasa Arab, gelaran Profesor secara khususnya ialah “al-Ustaz (الأستاذ).” Contohnya: الأستاذ الدكتور الشيخ يوسف القرضاوي (Prof. Dr. Shaykh Yusuf al-Qardawi). Walau bagaimanapun, secara umumnya, gelaran “Ustaz” itu juga boleh merujuk kepada sesiapa sahaja yang pakar dan mengajar ilmu-ilmu pengajian Islam.
Antara tokoh akademik antarabangsa terkenal yang penulis ketahui yang pernah berkhidmat sebagai Profesor di universiti-universiti ialah seperti Prof. Emeritus Dr. William R. Roff (Pengajian Oriental, Sejarah), Dr. Marie Curie (Fizik, Kimia), Dr. Albert Einstein (Fizik), Dr. Stephen Hawkins (Matematik dan Fizik), Shaykh Dr. Muhammad Abduh (Sejarah), Dr. Muhammad Iqbal (Falsafah dan Kesusasteraan Inggeris), Dr. Ahmed Zewail (Kimia, beliau merupakan satu-satunya saintis Muslim pertama dikurniakan Hadiah Nobel yang berprestij dalam bidang Kimia setakat ini) dan Dr. Tariq Ramadan (Pengajian Islam Kontemporari).

Jika ditelusuri sejarah tokoh-tokoh sarjana Melayu yang berasal dari Tanah Melayu, antara Profesor Melayu terawal yang penulis dapat kesan ialah Dr. Mustapha Osman dari Kedah yang pernah dilantik sebagai Profesor dalam bidang Patologi di Universiti Hong Kong sekitar akhir tahun 1920-an dan awal tahun 1930-an. Prof. Dr. Faridah Awang dari Johor pula merupakan Profesor Melayu pertama dilantik di Amerika Syarikat iaitu pada tahun 2011. Beliau yang merupakan Profesor dalam bidang Teknologi dan Komunikasi Korporat, Fakulti Pentadbiran, Pemasaran dan Perniagaan Antarabangsa di Universiti Eastern Kentucky, Amerika Syarikat juga mungkin merupakan wanita muslim asing pertama dilantik menduduki jawatan tertinggi akademik tersebut.

Selain itu, Profesor Madya Dr. Mohd. Mustafa al-Bakri Abdullah dari Universiti Malaysia Perlis (UniMAP) merupakan rakyat Malaysia pertama dalam sejarah dilantik menganggotai “International Federation of Inventors’ Association” (IFIA) yang beroperasi di Geneva, Switzerland. Persatuan berprestij peringkat antarabangsa tersebut ditubuhkan pada tahun 2006 dengan keanggotaan daripada 50 buah negara di seluruh dunia. Dr. Mustafa yang berkepakaran dalam bidang teknologi hijau dan geopolymer dilantik sebagai Pengurus di Jabatan Akademik IFIA pada tahun 2015. Ramai lagi tokoh-tokoh akademik dan sarjana kita diiktiraf di peringkat antarabangsa.

Untuk rujukan penuh yang lebih terperinci, para pembaca boleh merujuk sumber-sumber rujukan berikut:

Sumber Rujukan:

– Garis Panduan Penggunaan Gelaran Profesor, Putrajaya, Jabatan Perdana Menteri: Majlis Profesor Negara, 2014.

– Buku Istiadat Konvokesyen 2016 Universiti Malaya.

– Faridah Abdul Rasyid, Research of The Early Malay Doctors 1900-1957 Malaya and Singapore, Xlibris Corporation, 2012.

– “It’s “Professor Aziz” Now for Leading Malayan Economist,” The Straits Times, 14 Mei 1961, hlmn. 4.

– “Laluan Pendidikan di Malaysia,” dalam laman web rasmi Kementerian Pendidikan Malaysia, pautan: https://www.moe.gov.my/images/carta/Laluan_Pendidikan_Di_Malaysia.pdf, dirujuk pada bulan Januari 2018.

– Prof. Dato’ Ir Dr. Zaini Ujang, “Profesor Penentu Kecemerlangan Universiti,” dalam Berita Harian (Rencana-Minda Bestari), 26 Jun 2009.

– “UniMAP Professor Becomes First Malaysian to Join IFIA,” dalam laman web The Star Online, 7 Februari 2015, 8:34 am, pautan: https://www.thestar.com.my/news/nation/2015/02/07/unimap-lecturer-joins-ifia/#BMzbtpKAtczLgBZb.99, diakses pada bulan Januari 2018.

– Norhafzan Jaafar, “Faridah Anak Melayu Pertama Profesor di US,” dalam laman web Berita Harian Online (BH Online), 11 Februari 2017, 9:00 am, pautan: https://www.bharian.com.my/node/246830, dirujuk pada bulan Januari 2018.

– Siti Nurazlina Jamaludin, “Chef Wan Dilantik Profesor Adjung UUM,” dalam laman web Utusan Online, 19 Mac 2017, 12:27 pm, pautan: http://www.utusan.com.my/pendidikan/video-chef-wan-dilantik-profesor-adjung-uum-1.458852, diakses pada bulan Januari 2018.


Perajurit Yang Syahid Di Lahad Datu Bukan Menentang Ayam-Anjing!

Mohon bekas menteri bernama Mohammadin Ketapi yang mengatakan peristiwa Lahad Datu tu sebagai satu sandiwara dan sekadar p3rang melaw4n ayam dan anjing untuk turun bertemu dengan keluarga arw4h dan mendi4ng wira-wira kita yang terk0rban pada tahun 2013 iaitu keluarga kepada:

– ASP Zulkifli Mamat
– Sgt Sabaruddin Daud
– ACP Ibrahim Lebar
– DSP Michael Padel
– Sgt Abd Aziz Sarikon
– Kpl Azrul Tukiran
– Sgt M Baharin Hamit
– Sgt Salam Tugiran
– Kpl Ahmad Hurairah

Dan cakap bahawa mereka ini sebenarnya terk0rban, bahkan ada yang dip3nggal, dan may4t mereka dicac4tkan sebenarnya bukan kerana mel4wan musuh negara tetapi kerana melaw4n ayam sama anjing.

1. Sarjan Baharin Hamid dicac4tkan. Otak dan mata kanannya hilang daripada tengkorak. Terdapat kel4ran pada mukanya.

2. Leher Lans Koperal Mohd Azrul Tukiran dip3nggal. Terdapat luk4 pada badan, kulit dan dagingnya. Mukanya dik0yakkan dan hanya kelihatan tulang muka sahaja.

3. Leher Lans Koperal Salam Togiran hampir pvtus. Kepalanya hanya melekat pada tubuhnya dengan beberapa inci kulit pada lehernya.

4. Kesan kel4ran terdapat pada kepala dan badan Sarjan Abdul Aziz Sakiran.

5. Terdapat kesan kel4ran pada kepala dan badan Superintenden Ibrahim Lebar.

6. Bahu dan dada ASP Michael Padel mempunyai kesan lvka dan kecederaan.

Ini saya ekstrak daripada keterangan Inspektor Jamirin Kintai dalam perbicaraan melibatkan 30 suspek pengkhianat di Mahkamah Tinggi Sabah, 6 tahun lalu.

Kesemua 6 wira ini terkorban dalam satu ser4ngan hendap Pengg4nas Sulu di Kampung Simunul, Semporna pada tahun 2013.

Mereka tidak berper4ng dengan anjing. Mereka tidak berl4wan dengan ayam.

Penghinaan ke atas wira negara ini hanya akan dilakukan oleh mereka yang tidak ada nilai patriotik di dalam jiwanya.

Mohon juga Ketapi buat lawatan ke kem-kem tentera yang terlibat dan bagitahu kepada mereka bahawa 7 batalion yang digerakkan untuk memb4ntai tentera Sulu sampai 56 orang pengg4nas itu m4ti, 445 orang ditahan tu sebenarnya ayam dan anjing berupa manusia.

Kamu lupakah tatkala negara ini ketika itu tengah menghadapi musuh j4hat dan kej4m sebegini rupa, kita semua masih aman bersekolah, pergi berkerja seperti biasa, makan di kedai makan tunggu selesai, sedangkan mereka ini bergolak gadai nyawa mereka untuk kita semua.

Dan hanya kerana kemaruk kuasa politik kamu kata ini satu sandiwara?

Artikel ditulis oleh Khairul Azri dan Abdul Rahim Hilmi Zakariya.


Burung Kalis Api Vancouver

Ini adalah gambar burung helang Cooper. Nama saintifiknya, accipiter cooperii.

Ia boleh ditemui di Vancouver. Ia merupakan spesies burung liar yang paling tercemar di dunia.

Spesies ini ditemui oleh satu kumpulan pengkaji Universiti McGill, Quebec ketika mana mereka sedang menjalankan kajian analisa sampel sel hati burung-burung yang tercedera atau mati dikawasan terbabit.

Ketika ujikaji sel hati burung helang Cooper ini dijalankan, mereka mendapati bahawa burung ini telah tercemar dengan satu bahan kalis api polybrominated diphenyl ethers (PBDEs) dalam kadar 196ppm (bahagian per juta).

PBDEs ini adalah satu bahan kimia yang digunakan atau dicampurkan kedalam sesuatu bahan lain untuk meningkatkan kadar kalis api / melambatkan rebakan api pada bahan tersebut. Ia selalunya digunakan pada bahan-bahan elektronik, kenderaan dan perabot. Penggunaan PBDEs di Kanada kini telah dilarang oleh kerana terdapat beberapa bukti gangguan hormon tumbesaran ibu-ibu mengandung dan bayi apabila terdedah dengan bahan kimia ini. Kebanyakan bahan PBDEs kini terkumpul dikawasan pembuangan sampah.

Kandungan PBDEs didalam sel burung helang Cooper ini adalah 105 kali ganda lebih banyak berbanding kawanan burung yang berada di habitat yang sama. Ini adalah kerana mangsa kegemaran burung helang Cooper ini adalah burung starling (kumpulan burung kecil yang berwarna indigo keemasan). Burung starling yang tinggal dihabitat berdekatan dengan kawasan pembuangan sampah terbabit juga mempunyai paras toksik PBDEs yang tinggi, yang mana secara tidak langsung memberi kesan pada burung helang Cooper.

“Kami agak terkejut dengan penemuan kadar toksik ini dikawasan yang kami telah kenalpasti sebagai bandar ‘hijau’,” menurut Professor Kyle Elliot, pengarang kajian Jabatan Sains Sumber Semulajadi Universiti McGill.

#AC


Apa Yang Kita Boleh Belajar Dari Dumbledore Army?

Apa khabar Potterhead? Dah lama rasanya artikel mengenai Harry Potter tidak dinaikkan di portal The Patriots. Kali ini, saya ingin menulis mengenai Dumbledore Army, salah kumpulan penentang yang melawan opresi ke atas para pelajar di Hogwarts dalam novel Harry Potter yang kelima, dan akhirnya pada tahun ketujuh mereka, kumpulan ini menjadi pejuang kebebasan melawan kerajaan fasis yang dikawal sendiri oleh Dumbledore. Ini ialah artikel yang membahaskan bagaimana untuk mewujudkan sebuah gerakan penentang melawan para opresi, yang kita boleh pelajari daripada karya Harry Potter sendiri.

Harry Potter ini sendiri bermula sebagai sebuah karya kanak-kanak yang bersifat fantasi. Namun, karya ini tidak kekal untuk kanak-kanak sahaja apabila sekuelnya yang berjumlah 6 buah lagi ditulis pada tahun-tahun kemudiannya. Kanak-kanak yang membacanya sudah pasti meningkat remaja, sebelum akhirnya menjadi dewasa bersama karya ini.

Makanya, kedewasaan itu juga harus dicapai oleh Harry Potter untuk kekal relevan dibaca. Semakin karya ini meningkat usianya, semakin plot jalan ceritanya menjadi semakin “dark”. Salah satu sisi “dark” yang cuba dipaparkan ialah membina sebuah kumpulan penentang yang efisyen, tidak lain dan tidak bukan, yang cuba dimaksudkan oleh saya ialah Dumbledore Army itu sendiri. Jadi, apa yang kita boleh belajar daripada penggerakkan penentangan ini? Saya gariskan enam perkara:

1.) Setiap revolusi, gerakan penentangan atau pemberontakan harus dimulakan dengan perancangan.

Untuk melawan sebuah rejim yang zalim, fasis dan seumpama dengannya, kuasa seorang diri tidak akan cukup. Jadi, seseorang itu harus mencari sekutu mereka dan bersama dalam sebuah kumpulan. Rancang setiap perancangan anda dengan teliti, kerana gerakkan revolusi dan penentangan harus dimulakan dengan rancangan, bukannya membabi buta.

Hermione Granger, pengasas kepada gerakan Dumbledore Army melawan penindasan Kementerian Sihir ke atas pelajar dan kebebasan mereka menuntut ilmu sungguh geliga dalam menyusuh penggerakkan mereka. Daripada merekruit mereka yang sefikirah dengan watak utama, sehinggalah kepada bagaimana gerakan mereka akan bergerak, berkomunikasi, tempat pertemuan, dan untuk menjaga kerahsian mereka. Sebuah gerakan pemberontakan, penentangan atau bersifat revolusi harus bermula dengan perancangan yang terperinci.

Bahkan rancangan Hermione adalah melibatkan untuk mengenalpasti pengkhianat antara mereka. Dalam berorganisasi, kemunculan pengkhianat antara satu sama lain tentunya akan menghancurkan organisasi dari dalam. Jadi, para pelajar yang berhasrat untuk menyertai DA harus menurunkan tandatangan mereka di atas sebuah kertas yang sebenarnya sudah disihir secara diam. Pada sesiapa yang membocorkan rahsia gerakan penentangan mereka, akan timbul jerawat yang besar memenuhi wajah sebagai tanda pengkhianat! Kononnya jerawat dan jeragat itu sifatnya kekal. Nah, rasakanlah wahai pengkhianat sebuah perjuangan!

2.) Belajarlah Dari Sejarah

Ada sebab kenapa walaupun The Patriots ialah sebuah portal ilmu, kami menjadikan sejarah sebagai core kepada ilmu dan falsafah kami. Kenapa? Kerana pada sejarah itu sendiri, ada 1001 pengajaran untuk yang mengambil iktibar daripadanya. Pada setiap gerakan pemberontakan, penentangan atau revolusi yang mahu dimulakan, moleknya dikaji bagaimana gerakan revolusi dalam sejarah berlaku. Banyak sejarah-sejarah revolusi yang berjaya seperti Revolusi Perancis dan Revolusi Russia. Ada rahsia pada penggerakkan kumpulan yang lebih awal daripada kalian.

Dalam filem Harry Potter, kita dapat melihat bagaimana Dumbledore Army belajar daripada penggerakkan penentangan lebih awal seperti Kumpulan Phoenix yang diketuai oleh Dumbledore. Lagipun model kumpulan penentangan DA adalah berinspirasikan Kumpulan Phoenix sehinggakan nama kumpulan penentangan para pelajar ini pun diambil atas nama pengasas Kumpulan Phoenix iaitu Dumbledore.

3.) Setiap gerakan harus berasaskan ilmu

Adalah penting untuk melengkapkan setiap ahli gerakan penentangan dengan ilmu. Ilmu mampu mencipta ahli yang berkualiti yang mampu menyumbang kepada perjuangan gerakan kelak di masa hadapan. Apatah lagi anda berada dalam sebuah sistem yang mungkin untuk membodohkan anda, tidak mahu anda menjadi orang bijak. Fakta penting, setiap rejim dalam dunia tidak mahu rakyatnya menjadi orang yang bijak, kritikal agar tidak terpengaruh pada setiap propaganda yang mereka laungkan.

Ini dapat dilihat dalam novel dan filem Harry Potter itu sendiri. Gerakan Dumbledore Army untuk melawan totalitarian kementerian ke atas sekolah mereka adalah diasaskan oleh gerakan ilmu itu sendiri. Dumbledore Army adalah gerakan yang mahu meletakkan Harry Potter sebagai pengajar dan guru kepada sahabat-sahabatnya dalam subjek Pertahanan Terhadap Ilmu Hitam yang di mana pihak kementerian cuba untuk menghalang para pelajar mempelajari Pertahanan Terhadap Ilmu Hitam semata-mata takut ia akan membina para askar untuk menggulingkan kementerian kelak.

Nanti pada novel ketujuh Harry Potter, kita dapat melihat bagaimana ilmu yang mereka pelajari ketika di novel kelima akan menjadi sangat berguna melawan rejim pemerintah fasis yang diketuai oleh Lord Voldermort dari balik kelambu, melawan para Death Eater.

4.) Alat Komunikasi

Antara salah satu cara kerajaan untuk mematahkan pengerakkan gerakan penentang adalah dengan memintas sumber komunikasi mereka. Jadi, sebuah gerakan penentang harus mempunyai cara komunikasi yang terbaik, yang mestilah dalam keadaan terahsia, dan agak sukar untuk dipecahkan oleh musuh. Contohnya, menggunakan bahasa kod yang hanya difahami oleh ahli, atau cara komunikasi yang langsung tidak dibayangkan dek musuh.

Dalam novel Harry Potter yang ke-5, kita dapat melihat bagaimana Hermione mencipta kaedah komunikasi menggunakan duit syiling Galleon (mata wang emas dalam dunia Harry Potter). Bezanya syiling palsu mereka dengan syiling sebenar ialah pada sisi syiling ini, akan mengandungi maklumat tarikh perjumpaan mereka. Nombor siri pembuatan syiling Galleon disadurkan dengan tarikh dan waktu perjumpaan mereka. Setiap ahli akan merasa syiling mereka panas sekiranya ada maklumat baru yang sampai ke tangan mereka. Ia hanya memerlukan Harry Potter menukarkan maklumat pada syilingnya, maka syiling keseluruhan ahli akan mendapat maklumat itu.

Genius bukan cara komunikasi mereka dalam mengelakkan daripada ketahuan? Tiada siapa menyangka merenung duit syiling lama-lama sebagai tanda-tanda sebuah pemberontakan melainkan seseorang itu seorang miskin yang sangat menghargai wang ringgit atau si gila yang berilusi yang bukan-bukan!

5.) Teguh Melawan Propaganda

Biasanya apabila melawan rejim kerajaan seperti yang digambarkan dalam filem Harry Potter, propaganda adalah perkara biasa. Sebab itu ilmu sangat penting kerana hanya dengan ilmu sahaja melawan propaganda. Biasanya propaganda boleh jadi sesuatu yang menakutkan ahli untuk meneruskan perjuangan, atau membuatkan mereka hilang percaya pada perjuangan mereka.

Dalam novel dan filem Harry Potter, kita dapat melihat bagaimana pelbagai akta dan undang-undang diimplementasikan untuk menundukkan gerakkan DA diketuai oleh Harry Potter.

Akta-akta yang membolehkan mereka dibuang sekolah ditambah dari sehari ke sehari untuk menimbulkan gerun kepada ahli DA untuk meninggalkan perjuangan mereka. Dalam masa yang sama, orang kuat dalam organisasi seperti Dumbledore dan Harry Potter terus dimainkan dengan pelbagai kisah yang entah benar atau tidak, persepsi, dan half-truth. Kata orang, untuk menundukkan seekor ular, maka cantaslah kepalanya. Untuk menundukkan sebuah organisasi, cantaslash ketuanya. Jadi, propaganda disasarkan kepada ketua-ketua untuk menjatuhkan kredibiliti dan karisma mereka.

6.) Prinsip

Selepas segala-galanya langkah berjaga-jaga diambil untuk mengerakkan sebuah penentangan, akhirnya tetap prinsip menjadi harga mati. Buatlah perancangan apa-apa pun, sematkanlah di dada apa jenis ilmu pun, akhirnya prinsip yang memainkan peranan. Untuk kekal menjadi hero dan wira, walau ditindas, diugut, dizalimi, prinsip juga memainkan peranan. Dalam masa yang sama, prinsip boleh tergadai kerana pelbagai perkara.

Dalam novel ini menjelaskan betapa walau selepas segala-galanya mereka menghadapi cubaan untuk menundukkan kumpulan mereka, namun hanya kerana seorang gadis bernama Marietta yang takutkan ibu dan ayahnya, semuanya terbongkar. Namun, prinsip kental ahli lain juga harus dijulang. Betapa Harry Potter tidak pernah sesekali tunduk pada setiap deraan emosi dan fizikal (seperti dipaksa menulis menggunakan pena yang dakwatnya adalah darah yang terukir pada tangan penulisnya) yang dilontarkan ke atas Umbridge ke atasnya.

Terkadang, perjuangan memerlukan kita menentang orang yang kita sendiri sayang seperti Cho Cang yang mengalami perbezaan pendapat dengan ibu dan ayahnya yang tidak bersetuju dengan Cho Cang yang menyertai gerakan penentangan yang dimulakan oleh Harry ini.

Kesimpulan

Saya juga berpendapat bahawa sesungguhnya adalah satu idea yang bijak apabila episod pemberontakan para pelajar Hogwart menentang kementerian ini dimulakan pada usia 15 tahun watak utama ketika novel kelima ini memasuki pasaran. Lagipun tema ini adalah sangat sesuai dengan jiwa anak muda yang sememangnya memberontak.

Tetapi apa-apa pun, kita juga dapat belajar satu perkara dari soal ini. Karya-karya luar negara tidak pernah gagal membawa pespektif menarik berbanding negara kita. Bahkan tanpa kita sedar, mereka sedang mengajar atau membedah gerakan penentangan yang efisyen dan apa yang menghancurkannya dari dalam.

Apa-apa pun, tentu menggelegak jiwa pemberontakan anak muda dalam diri kita selepas membaca artikel ini kan? Nasihat saya kepada adik-adik yang masih bersekolah, janganlah pula artikel ini dijadikan bahan untuk kalian memberontak di sekolah melawan pihak berautoriti seperti pengawas dan guru pula nanti!